Oyagala “Muntu Munno nga Bwe Weeyagala Wekka”? | Ogw’Okusoma\nBISOME MU Albanian American Sign Language Amharic Argentinean Sign Language Armenian Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Drehu Dutch Efik English Estonian Fijian Finnish Finnish Sign Language French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Krio Latvian Lhukonzo Lithuanian Lucholi Luganda Lunyankore Luo Luswayiri Luwalabu Macedonian Malagasy Malay Malayalam Marathi Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Quichua (Imbabura) Romanian Russian Russian Sign Language Samoan Sango Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\n“Oteekwa okwagala muntu munno nga bwe weeyagala wekka.”—MAT. 22:39.\nENNYIMBA: 73, 36\nLwaki abaweereza ba Yakuwa basaanidde okumukoppa mu kwoleka okwagala?\nLwaki okwagala kukulu nnyo mu bufumbo?\nOkwagala abantu ba Katonda kwe balina kukutte kutya ku ngeri gye bakolaganamu ne bakkiriza bannaabwe n’abantu abalala?\n1, 2. Ebyawandiikibwa biraga bitya obukulu bw’okwoleka okwagala?\nOKWAGALA ye ngeri ya Yakuwa esingayo obukulu. (1 Yok. 4:16) Yakuwa yasooka kutonda Yesu, era Yesu yamala emyaka butabalika nga yeetegereza engeri Yakuwa gye yali ayolekamu okwagala kwe. (Bak. 1:15) Yesu ayolese okwagala ng’okwa Yakuwa obulamu bwe bwonna, mu ggulu ne bwe yali wano ku nsi. N’olwekyo, tusobola okuba abakakafu nti bulijjo Yakuwa ne Yesu bajja kutufuga mu ngeri ey’okwagala.\n2 Bwe yabuuzibwa tteeka ki erisingayo obukulu, Yesu yagamba nti: “‘Oteekwa okwagala Yakuwa Katonda wo n’omutima gwo gwonna, n’obulamu bwo bwonna, n’amagezi go gonna.’ Lino lye tteeka erisinga obukulu mu gonna era lye lisooka. Ery’okubiri eririfaanana lye lino, ‘Oteekwa okwagala muntu munno nga bwe weeyagala wekka.’”—Mat. 22:37-39.\n3. ‘Muntu munnaffe’ y’ani?\n3 Weetegereze nti Yesu bwe yamala okugamba nti tulina okwagala Yakuwa, era yagamba nti tulina n’okwagala muntu munnaffe. Ekyo kiraga nti kikulu okulaga bantu bannaffe okwagala. Naye ‘muntu munnaffe’ y’ani? Bw’oba omufumbo, munno asooka ye mwami wo oba mukyala wo. Bannaffe abalala be bakkiriza bannaffe. Ate era mu bantu bannaffe muzingiramu n’abo be tusanga nga tubuulira. Abaweereza ba Yakuwa era abagoberezi ba Kristo, bayinza batya okulaga bantu bannaabwe okwagala?\nOKULAGA MUNNAFFE MU BUFUMBO OKWAGALA\n4. Wadde nga tetutuukiridde, lwaki tusobola okuba n’obufumbo obw’essanyu?\n4 Yakuwa yatandikawo enteekateeka y’obufumbo bwe yatonda Adamu ne Kaawa era n’abagatta. Yali ayagala babeere n’obufumbo obunywevu era obw’essanyu, era ng’ayagala bazaale bajjuze ensi. (Lub. 1:27, 28) Naye bwe baajeemera Katonda, kyaleetawo ebizibu eby’amaanyi mu bufumbo bwabwe era kyaviirako abaana baabwe okusikira ekibi n’okufa. (Bar. 5:12) Wadde kiri kityo, Ebyawandiikibwa bitubuulira kye tuyinza okukola okusobola okuba n’obufumbo obw’essanyu. Birimu amagezi agasingayo obulungi kubanga Yakuwa Katonda, Oyo eyatandikawo obufumbo, ye yaluŋŋamya abo abaabiwandiika.—Soma 2 Timoseewo 3:16, 17.\n5. Lwaki okwagala kukulu nnyo mu bufumbo?\n5 Ekigambo kya Katonda kiraga nti okwagala kusobozesa abantu okuba n’enkolagana ennungi ne bantu bannaabwe. Bwe kityo bwe kiri ne bwe kituuka ku bufumbo. Omutume Pawulo yagamba nti: “Okwagala kugumiikiriza era kwa kisa. Okwagala tekukwatibwa buggya, tekwewaana, tekwegulumiza, tekweyisa mu ngeri etasaana, tekwenoonyeza byakwo, tekunyiiga era tekusiba kiruyi. Tekusanyukira bitali bya butuukirivu, naye kusanyukira wamu n’amazima. Kugumira ebintu byonna, kukkiriza ebintu byonna, kusuubira ebintu byonna, kugumiikiriza ebintu byonna. Okwagala tekulemererwa.” (1 Kol. 13:4-8) Abafumbo bwe bafumiitiriza ku bigambo ebyo era ne babikolerako, kyongera essanyu mu bufumbo bwabwe.\nEkigambo kya Katonda kiraga ebyo ebisobozesa obufumbo okubaamu essanyu (Laba akatundu 6, 7)\n6, 7. (a) Kiki Bayibuli ky’eyogera ku nteekateeka y’obukulembeze? (b) Omusajja Omukristaayo asaanidde kuyisa atya mukazi we?\n6 Yakuwa yassaawo enteekateeka ey’obukulembeze, erina okugobererwa ne mu maka. Pawulo yagamba nti: “Njagala mumanye nti omutwe gw’omusajja ye Kristo; ate omutwe gw’omukazi ye musajja; n’omutwe gwa Kristo ye Katonda.” (1 Kol. 11:3) Naye okuba nti omusajja gwe mutwe gw’amaka tekitegeeza nti alina okukajjala ku b’omu maka ge oba okubayisa obubi. Yakuwa ataddewo ekyokulabirako ekirungi mu ngeri gy’akozesaamu obuyinza bwe, ng’omutwe gwa Yesu. Ayisa bulungi Yesu, era Yesu yagamba nti: “Njagala Kitange.” (Yok. 14:31) Kya lwatu nti Yesu teyandyogedde bigambo ebyo singa Yakuwa yali akozesa bubi obuyinza bwe era ng’amuyisa bubi.\n7 Wadde ng’omusajja gwe mutwe gwa mukazi we, Bayibuli emulagira okuwa mukazi we ekitiibwa. (1 Peet. 3:7) Engeri emu omusajja gy’ayinza okukiraga nti awa mukazi we ekitiibwa, kwe kufaayo ku byetaago bye n’okukulembeza by’ayagala mu bintu ebimu. Mu butuufu, Ekigambo kya Katonda kigamba nti: “Abaami mwagalenga bakazi bammwe nga Kristo bwe yayagala ekibiina ne yeewaayo ku lwakyo.” (Bef. 5:25) Yesu yatuuka n’okuwaayo obulamu bwe ku lw’abagoberezi be. Omwami bw’akoppa engeri Yesu gy’akozesaamu obuyinza bwe, kyanguyira mukyala we okumwagala, okumussaamu ekitiibwa, n’okumugondera.—Soma Tito 2:3-5.\nYAGALA BAKKIRIZA BANNO\n8. Abaweereza ba Yakuwa basaanidde kuyisa batya bakkiriza bannaabwe?\n8 Leero waliwo abaweereza ba Yakuwa bangi okwetooloola ensi yonna era bamanyisa abalala ebikwata ku Yakuwa n’ebigendererwa bye. Buli omu ku baweereza ba Yakuwa asaanidde kuyisa atya bakkiriza banne? Ekigambo kya Katonda kigamba nti: “Tukolerenga bonna ebirungi naye okusingira ddala abo be tuli nabo mu kukkiriza.” (Bag. 6:10; soma Abaruumi 12:10.) Omutume Peetero yagamba nti: “Kaakano nga bwe mumaze okutukuza obulamu bwammwe nga mugondera amazima era ng’ekyo kibaviiriddeko okuba n’okwagalana okw’ab’oluganda okutaliimu bukuusa, kale mwagalane nnyo okuviira ddala ku mutima.” Peetero era yagamba bakkiriza banne nti: “N’okusinga byonna, mwagalanenga nnyo.”—1 Peet. 1:22; 4:8.\n9, 10. Lwaki abantu ba Katonda bali bumu?\n9 Olw’okuba abaweereza ba Yakuwa mu nsi yonna twagalana, kitufuula ab’enjawulo ku bantu abalala. Ate era olw’okuba twagala Yakuwa era tugondera amateeka ge, atuwa omwoyo gwe omutukuvu. Ekyo kitusobozesa okuba obumu mu nsi yonna.—Soma 1 Yokaana 4:20, 21.\n10 Ng’alaga ensonga lwaki kikulu Abakristaayo okwagalana, Pawulo yawandiika nti: “Mwambale obusaasizi, ekisa, okwewombeeka, obuteefu n’okugumiikiriza. Mweyongere okugumiikirizigananga n’okusonyiwagananga omuntu yenna bw’aba n’ensonga ku munne. Era nga Yakuwa bwe yabasonyiyira ddala, nammwe mukole bwe mutyo. Naye, ku ebyo byonna, mwambale okwagala kubanga kwe kunywereza ddala obumu.” (Bak. 3:12-14) Nga kitusanyusa nnyo okuba nti twagalana wadde nga tuva mu mbeera za njawulo ne mu mawanga ga njawulo!\n11. Okuba nti abaweereza ba Yakuwa baagalana era bali bumu kiraga ki?\n11 Okuba nti abaweereza ba Yakuwa baagalana era bali bumu, kiraga nti be bali mu ddiini ey’amazima. Yesu yagamba nti: “Ku kino bonna kwe bajja okutegeerera nti muli bayigirizwa bange bwe munaayagalananga.” (Yok. 13:34, 35) Ate omutume Yokaana yawandiika nti: “Abaana ba Katonda n’abaana b’Omulyolyomi balabikira ku kino: Omuntu yenna atakola bya butuukirivu tava eri Katonda, era n’oyo atayagala muganda we. Buno bwe bubaka bwe mwawulira okuva ku lubereberye, nti tusaanidde okwagalana.” (1 Yok. 3:10, 11) Okuba nti Abajulirwa ba Yakuwa baagalana era bali bumu kiraga nti be bagoberezi ba Kristo ab’amazima, Katonda b’akozesa okutuukiriza ekigendererwa kye eky’okuba nti amawulire amalungi gabuulirwa mu nsi yonna.—Mat. 24:14.\nOKUKUŊŊAANYA ‘AB’EKIBIINA EKINENE’\n12, 13. Kiki ‘ab’ekibiina ekinene’ kye bakola leero, era kiki Yakuwa ky’anaatera okubakolera?\n12 Abaweereza ba Yakuwa abasinga obungi ba ‘kibiina kinene era bava mu buli ggwanga n’ebika n’abantu n’ennimi.’ ‘Bayimiridde mu maaso g’entebe ya Katonda ey’obwakabaka ne mu maaso g’Omwana gw’Endiga,’ Yesu Kristo. Ab’ekibiina ekinene be baani? ‘Bano be bayita mu kibonyoobonyo ekinene, era aboozezza ebyambalo byabwe ne babitukuza mu musaayi gw’Omwana gw’Endiga,’ nga bakyoleka nti bakkiririza mu ssaddaaka y’ekinunulo kya Yesu. ‘Ab’ekibiina ekinene’ baagala nnyo Yakuwa n’Omwana we era ‘baweereza Katonda emisana n’ekiro.’—Kub. 7:9, 14, 15.\n13 Mu kiseera ekitali kya wala, Katonda ajja kuzikiriza ensi eno embi mu ‘kibonyoobonyo ekinene.’ (Mat. 24:21; soma Yeremiya 25:32, 33.) Naye olw’okuba Yakuwa ayagala nnyo abaweereza be, ajja kubakuuma ng’ekibiina era abayingize mu nsi ye empya. Nga bwe kyalagulwa emyaka nga 2,000 emabega, Katonda “alisangula buli zziga mu maaso gaabwe era tewalibaawo kufa nate, newakubadde okukungubaga, newakubadde okukaaba newakubadde obulumi.” Weesunga okubeera mu nsi empya ‘ng’ebintu eby’olubereberye biweddewo’?—Kub. 21:4.\n14. Ab’ekibiina ekinene benkana wa leero?\n14 Ennaku ez’enkomerero bwe zaali zaakatandika mu 1914, waaliwo abaweereza ba Yakuwa batono nnyo mu nsi yonna. Okwagala kwe baalina eri bantu bannaabwe n’obuyambi Katonda bwe yabawa okuyitira mu mwoyo gwe omutukuvu, byayamba Abakristaayo abaafukibwako amafuta abatono abaaliwo mu kiseera ekyo okubuulira n’obunyiikivu amawulire amalungi ag’Obwakabaka, wadde ng’embeera yali nzibu nnyo. N’ekivuddemu, ab’ekibiina ekinene abalina essuubi ery’okubeera ku nsi bakuŋŋaanyiziddwa. Leero, waliwo Abajulirwa ba Yakuwa nga 8,000,000 mu bibiina ebisukka mu 115,400 okwetooloola ensi yonna, era omuwendo ogwo gweyongera okulinnya buli lukya. Ng’ekyokulabirako, mu mwaka gw’obuweereza 2014, abantu abasukka mu 275,500 be baabatizibwa, kwe kugamba, abantu nga 5,300 be baabatizibwanga buli wiiki.\n15. Omulimu gw’okubuulira amawulire amalungi ag’Obwakabaka gutuuse wa leero?\n15 Omulimu gw’okubuulira gukulaakulanye nnyo leero. Kati ebitabo byaffe ebinnyonnyola Bayibuli bikubibwa mu nnimi ezisukka mu 700. Kopi z’Omunaala gw’Omukuumi ezisukka mu 52,000,000 ze zikubibwa mu kyapa buli mwezi mu nnimi 247, era ye magazini esingayo okukubibwa mu kyapa mu nsi yonna. Ate era kopi ezisukka mu 200,000,000 ez’akatabo Kiki Ddala Baibuli ky’Eyigiriza? ke tukozesa okuyigiriza abantu Bayibuli zikubiddwa mu nnimi ezisukka mu 250.\n16. Lwaki wabaddewo okukulaakulana kwa maanyi mu kitundu eky’oku nsi eky’ekibiina kya Yakuwa?\n16 Okukulaakulana okwo kubaddewo olw’okuba twesiga Yakuwa awamu n’Ekigambo kye, Bayibuli, ekyaluŋŋamizibwa. (1 Bas. 2:13) Mu butuufu, kyewuunyisa nnyo okulaba okukulaakulana okw’amaanyi bwe kutyo mu bantu ba Yakuwa, naddala bw’olowooza ku ky’okuba nti “katonda ow’enteekateeka y’ebintu eno,” Sitaani, tabaagala era abayigganya.—2 Kol. 4:4.\nBULIJJO LAGA ABALALA OKWAGALA\n17, 18. Abaweereza ba Katonda basaanidde kuyisa batya abo abatali bakkiriza?\n17 Abaweereza ba Yakuwa basaanidde kuyisa batya abantu abatasinza Katonda omu yekka ow’amazima? Bwe tuba tubuulira tusanga abantu abatuyisa mu ngeri ezitali zimu: abamu batuyisa bulungi ate abalala batuyisa bubi. Kyokka abantu ka babe nga batuyisizza batya, Ekigambo kya Katonda kiraga engeri abaweereza ba Katonda gye balina okweyisaamu. Kigamba nti: “Ebigambo byammwe bulijjo bibeerenga bya kisa, era nga binoze omunnyo, musobole okumanya engeri gye musaanidde okuddamu buli muntu.” (Bak. 4:6) Olw’okuba twagala bantu bannaffe, tufuba okubabuulira ebikwata ku ssuubi lyaffe nga twogera nabo mu ngeri ‘ey’obukkakkamu era nga tubassaamu ekitiibwa.’—1 Peet. 3:15.\n18 Tukiraga nti twagala bantu bannaffe ne bwe kiba nti abo be tuba tusanze bagaana obubaka bwaffe oba batuyisa bubi. Tufuba okukoppa Yesu. Bayibuli egamba nti: “Bwe yavumibwa ye teyavuma. Bwe yali abonaabona teyatiisatiisa, naye yeewaayo eri [Yakuwa] asala omusango mu butuukirivu.” (1 Peet. 2:23) Ka tube nga tuli ne bakkiriza bannaffe oba n’abantu abalala, twoleka obwetoowaze nga tukolera ku bigambo bino: “Temukola muntu kibi olw’okuba abakoze ekibi oba okuvuma oyo abavumye. Naye [mwogere] naye bulungi.”—1 Peet. 3:8, 9.\n19. Tusaanidde kuyisa tutya abalabe baffe?\n19 Obwetoowaze butuyamba okukolera ku musingi omukulu ennyo Yesu gwe yassaawo. Mu kubuulira kwe okw’oku Lusozi, Yesu yagamba nti: “Mwawulira bwe kyagambibwa nti, ‘Olina okwagala munno naye okyawe omulabe wo.’ Naye mbagamba nti: Mweyongere okwagala abalabe bammwe era n’okusabira abo ababayigganya; mulyoke mubeere abaana ba Kitammwe ali mu ggulu, olw’okuba omusana gwe agwakiza abalungi n’ababi era enkuba ye agitonyeseza abatuukirivu n’abatali batuukirivu.” (Mat. 5:43-45) Abaweereza ba Katonda tulina ‘okwagala abalabe baffe,’ ka babe nga batuyisizza batya.\n20. Kiki ekiraga nti mu nsi empya, abantu bonna bajja kuba baagala Yakuwa ne bantu bannaabwe? (Laba ekifaananyi ku lupapula 21.)\n20 Mu byonna bye boogera ne mu bye bakola, abaweereza ba Yakuwa balina okukyoleka nti baagala Yakuwa ne bantu bannaabwe. Ng’ekyokulabirako, ne bwe kiba nti abantu abamu baba bagaanye okukkiriza obubaka bwaffe, tubayamba nga bali mu bwetaavu. Omutume Pawulo yawandiika nti: “Temubanga na bbanja eri omuntu yenna, wabula mwagalanenga; kubanga oyo ayagala muntu munne aba atuukirizza amateeka. Kubanga amateeka gano: ‘Toyendanga, Tottanga, Tobbanga, Teweegombanga,’ n’amalala gonna, gagattibwa mu bigambo bino: ‘Yagalanga muntu munno nga bwe weeyagala wekka.’ Omuntu alina okwagala takola munne kibi; n’olwekyo okwagala kutuukiriza amateeka.” (Bar. 13:8-10) Abaweereza ba Yakuwa tufuba okwoleka okwagala okwa nnamaddala mu nsi eno efugibwa Sitaani era omuli abantu abatali bumu, abakambwe, era ababi. (1 Yok. 5:19) Oluvannyuma lwa Yakuwa okuggyawo Sitaani, badayimooni, n’abantu ababi, abantu bonna ku nsi bajja kuba booleka okwagala. Nga kijja kuba kya ssanyu nnyo okulaba ng’abantu bonna ku nsi baagala Yakuwa ne bantu bannaabwe!


Ababaka abagaana okugikwatako baganiddwa okugenda mu lusilika lwa NRM e Kyankwanzi – Watchdog Uganda\n12th March 2019 at 11:52\nPulezidendi Museveni nga alamusa ku bakulembeze banne mu kibiina kya NRM e Kyankwanzi gye buvuddeko\nABABAKA ba Palimenti abaakazibwako okuba abayekera be kibiina NRM baganiddwa okwegatta ku banaabwe abagenda mu lusilika olugenda okubeera e Kyankwanzi.\nKino kibikkuddwa omwogezi w’akabondo ka babaka ba NRM mu Palimenti Hon. Margaret Muhanga bwabadde ayogerako n’abamawulire ku Media Centre mu Kampala ku bikwata ku lusilika oluyitiddwa omukulembeze we kibiina era nga ye mukulembeze we Ggwanga Yoweri Kaguta Museveni amangu ddala, olutandika nga 13 okutuuka nga 20 omwezi guno.\nWe are not moles – ANT’s Alaso re-echoes Gen. Muntu’s message\nMuhanga ategezezza nti tebayinza kukkiriza Babaka bano kubegattako mu lusilika luno kuba ennaku zino bafuuse bamutawana nnyo eri ekibiina, nga buli kintu ekikolebwa ekkibiina bawakanya kiwakanye kakibe kilungi, nagamba nti tebakyabeetaaga.\nAmenyeko amannya 6 okuli Gaffa Mbwatekamwa, Patrick Oshabe Nsamba, Barnabas Tinkasimire, Monicah Amonding, John Baptist Nambeshe ne Theodral Sekikubo bayogeddeko nti tebakyabatwala nga bannakibiina abajjuvu.\nMuhanga anyonyodde nti obukulembeze bwe kibiina obwa waggulu bwakizuula nti abantu bano tebakyetagisa mu nkiiko zaabwe kubanga buli lwe babayita bawakanya buli kimu nga baba baagala kuleta kavuyo mu lukiiko, nga tebakyalina n’amutima gwa Nsi yaabwe.\n“Mukimanyi bulungi nti ababaka abagaana ekiteeso ky’okujja ekkomo ku myaka gya Pulezidenti baali 28, naye mulowooza lwakia aalala tubakkirizza okutwegattako? tubakkirizza kubanga ebyo bwe byaggwa tebagenda mu maaso n’akulwanyisa nkola z’akibiina, era tubadde tutambula nabo bulungi era e Kyankwanzi tugenda kubaayo nabo.” Muhanga bwe yagambye\n“Ekitutwala e Kyankwanzi si kukakasa kya kwesimbawo kwa Pulezidenti Museveni nga tavuganyiziddwa mu kibiina nga abamu bwe babityebeka, wabula tugenda kwekeneenya mirimu egikoleddwa kasookedde tukwata buyinza, era omulamwa gugenda kubeera Okutandikawo amakolero okusobola okutondawo emirimu ku lwe nkulakulana, naye era bwe wanabaawo ekyetagisa okwogera ku by’obukulembeze tetujja kugaana kubiteesaako.” Muhanga bwe yayongeddeko.\n‘I have Insomnia and lack appetite’-Jackie Chandiru defends her collapsing episode at Mubs\n7th October 2017 at 17:03


Bukedde Online - OC asse omutuuze e Lugala - Masanafu ne bitabuka\nBy Patrick Kibirango Joseph Makumbi\nOLUTALO poliisi mwe yakubidde omutuuze amasasi n’afiirawo lwatandise na kusobya ku mukazi eyakedde okugenda okukola ku Lwokusatu. Omukazi yasoose kulumiriza muserikale wa poliisi Sgt. Odongo nti ye yamusobezzaako. Odongo akolera ku poliisi y’e Lugala-Masanafu mu Lubaga.\nOLUTALO poliisi mwe yakubidde omutuuze amasasi n'afiirawo lwatandise na kusobya ku mukazi eyakedde okugenda okukola ku Lwokusatu. Omukazi yasoose kulumiriza muserikale wa poliisi Sgt. Odongo nti ye yamusobezzaako. Odongo akolera ku poliisi y'e Lugala-Masanafu mu Lubaga.\nAbatuuze nga bakungubagira munnaabwe.\nDPC wa poliisi ya Old Kampala, Edrisa Kyeyune yalagidde Odongo n'akwatibwa n'aggalirwa ku Lwokusatu. Omukazi (amannya galekeddwa) yatutte poliisi n'agiraga gye yayise okuva awaka okutuuka we baamusoberezzaako. Omukazi bye yannyonnyodde, poliisi n'ezuula ng'ebigambo bye biggyayo kifaananyi kya Odongo. Kwe kumukwata.\nKKAMERA EZUULA EBIRALA Kyokka poliisi bwe yakebedde kkamera zaayo n'endala ezikozesebwa abatuuze mu kitundu n'ezuula ng'omusajja ateeberezebwa okukaka omukwano omukazi ono mulala si Odongo. Ekifaananyi kye baafunye kyabadde kisonga ku Sharif Mbayo 35, omukuumi ku galagi emu mu kitundu.\nPoliisi ya Old Kampala yalagidde OC w'e Lugala ayitibwa Maswele agende akwate Mbayo. Nga busaasaana eggulo, Maswele yagenze n'abaserikale basatu okukwata Mbayo. Baamusanze w'akolera kyokka olwabalabye n'adduka. Maswele yakubye amasasi mu bbanga ng'akozesa pisito olwo Mbayo n'ayimirira. Olwo yabadde atuuse mu maka g'omutuuze Susan Nabukeera. Maswale agamba nti bwe yabadde akwata Mbayo, olwo Mbayo n'akwata pisito ne batandika okwenyoola.\nBeevulunze mu ttaka era OC olwasituse n'akuba Mbayo essasi mu kifuba ku ludda olwa kkono n'afiirawo. Olutalo wakati wa OC ne Mbayo lwatutte akaseera. Kyokka abaserikale abasatu abaabadde ne OC tebaataasizza. Bonsatule ne OC baakwatiddwa ne bagattibwa ku Odongo eyasoose okukwatibwa.\nOkutta Mbayo kyatabudde abatuuze abaabadde ne mukazi we Jackie Nakaweesa gw'alinamu abaana bana. Nga bagamba nti poliisi okutta Mbayo yabadde ebikkirira muserikale waayo Odongo. Nakaweesa olwatuuse yagudde ku mulambo gwa bba n'agezaako okugukyusa wakati mu miranga n'okwaziirana ng'awanjaga: omwami wange bakuttidde ki? Abaana bange ani anaabalabirira?\nAbatuuze baamwegasseeko nga bagamba nti Mbayo amaze mu kitundu emyaka ebiri. Okujja e Masanafu yava Kakiri. Aba LC baamulondoola ne bazuula nga talina mutawaana gwonna. Bawolereza Mbayo era bamugaanira ku by'okusobya ku mukazi. Ssentebe wa LC1, Gonzaga Kabuye agamba nti tebayinza kumatira bya kutta munnaabwe okuggyako nga wassiddwaawo okunoonyereza okutuuka ku kituufu.\nEra n'abatuuze ne balabako ku bujulizi obwo. Jackie Nakaweesa agamba nti bba abadde muntu w'abantu. Tanywa biragalalagala wadde omwenge. Aludde ng'akola ogw'obukuumi tawulirwangako muze gwonna. Era bw'aba nga yasobezza ku mukazi lwaki ate baamukubye amasasi? Abatuuze tebamatidde kunnyonnyola kwa OC Maswele.\nBagamba nti OC omusajja omutendeke ng'ali n'abaserikale basatu abalina emmundu, tewali ngeri Mbayo gye yandibalwanyisizza kutuuka kumukuba masasi. Wano we bava okulumiriza nti okumutta kyabadde kigenderere okubikkirira ebikolobero bya poliisi.\nENGERI GYE BAAMUSOBEZZAAKO Omukazi alumiriza okumusobyako yakedde ku ssaawa 10:00 ez'ekiro okugenda e Lubaga ku Mackay Lane gy'afumbira emmere. Asula kumpi n'ekkanisa ya Imelda Namutebi e Lugala. Agamba yabadde anaatera okutuuka ku kubo n'alengera abasajja abaabadde bambadde ebikooti ne magetisi n'alowooza nti baserikale abalawauna ekyalo.\nBwe yabasemberedde omusajja gw'alowooza nti ye yabadde mukama waabwe yamubuuzizza gy'ava ne gy'alaga. Yabadde akankana ng'atidde olwo eyamusobezzaako kwe kulagira banne abataano bagende nti "ye ajja kumaliriza ensonga zange". Abantu abataano baayambuse badda ku poliisi e Lugala.\n"Omusajja yankutte ku mukono n'annyambusa okutuuka ku ddwaaliro lya St. Luke e Lugala ne tuyita mu lukuubo oluyita ku ddwaaliro ne tukkirira gye lukoma. Eno gye yankakidde omukwano", bwe yannyonnyodde. N'agamba nti oluvannyuma omusajja yamugambye agende.\nOmukazi yakubidde essimu mukama we (amannya galekeddwa) eyayongeddeyo ensonga ku poliisi Old Kampala. Poliisi yatutte omukazi mu ddwaaliro lya Pearl Medical Centre ku Lubaga Road ne bamukebera. Baamututte ne mu ddwaaliro ne bamuwa empeke eziziyiza okukwatibwa siriimu.\nOdongo naye yakebeddwa. Amyuka omwogezi wa poliisi mu Kampala n'emiriraano Luke Owoyesigyire yagambye nti,bwe beetegerezza obutambi obwakwatiddwa kkamera, baakizudde ng'omusajja ateeberezebwa okukwata omukazi yabadde Mbayo. Kyokka okukwata OC nkola ya poliisi asse omuntu ateekwa okukwatibwa ng'okunoonyereza kugenda mu maaso.\nLugala-Masanafu mu Lubaga\nAbadde ababba omwana bamumusuuzizza\nYeefudde bbaasa n'abba abazadde


ABATUUZE BEEKALAKAASIZZA NGA BAWAKANYA ENSIMBI EZAAGEREKEBWA KU KASASIRO. – His Kingdom Broadcasting Services\nAbatuuze e mukono beekalakaasizza olw’ensimbi ezaabagerekebwa abayoola kasasiro nga bagamba nti zino nyingi tebaziyinza.\nBano baddidde okuyiwa kasasiro mu luguudo lw’omu kikko olugatta ku Wantoni.\nOlunaku lwa jjo twakulaze wano abatuuze e mukono nga beemulugunya ku nsimbi ezaabagerekebwa abayoola kasasiro zebagamba nti nyingi era kino kireetedde kasasiro okumansibwa mu buli kifo omuli n’enguudo z’omu kitundu.\nKati olwaleero abatuuze bano okuva mu central division nemunisipalite bavudde mu mbeera nebaddira okwekalakaasa nga bagamba nti si kyabwenkanya okubasalirawo okusasulira kasasiro buli nyumba ensimbi eziri wakati w’emitwalo 28000 n’emitwalo ena.\nBano bakutte kasasiro ne bamuyiwa mu luguudo wakati mu kusakaanya.\nWaliwo aba bodaboda abagezzaako okuyitawo mu luguudo kyokka nga abatuuze bagezaako okubatangira kino nga kivuddeko akanyoolagano\nPoliisi etuuse okukkakkanya embeera kyokka nga esanze akaseera akazibu okujja kasasiro mu luguudo oluvannyuma lw’okuba nga weebadde emujja nga abatuuze webamuzza.\nAbatuuze bano beegattiddwako abakulembeze okulaga obutali bumativu n’engeri ensimbi za kasasiro gyezigerekebwamu.\nOlunaku lwa jjo twakulaze meeya wa central division Robert\nPeter Kabanda nga alumiriza munne Erisa Mukasa Nkoyooyo nga ali mu kkobaane ne kampuni eyaweeba ttenda okusolooza ku bantuuze ensimbi za kasasiro enyingi okwawukana ku ezo zebaali bakkaanyaako.\nPrevious OMUSUJJA GW’ENSIRI MINISITULE Y’EBYOBULAMU EGAMBA NTI GWEYONGEDDE.\nNext NABAKOOBA AKUBIRIZZA ABANTU OKULOOPA MU B’OBUYINZA NGA WABADDEWO ENDOOLIITO KU TTAKA.\nAbakulira ekiwayi kye Kibiina kya National Unity Platform abaggya balangiridde nga bwe bakomezza mbagirawo enkolagana yabwe n’ekisinde ki People Power mu butongole.\nReply on Twitter 1539301957617451009Retweet on Twitter 1539301957617451009Like on Twitter 15393019576174510092Twitter 1539301957617451009


CRANIMER Kalinda 83, omuwandiisi w'ebitabo nnakinku era munnabyabufuzi omukukuutivu yafudde mu kiro ekyakeesezza Ssande.\nOkusinziira ku muwalaawe Dr. Fiona Kalinda agamba; Taata amaze ebbanga lya myaka etaano ng'atawaanyizibwa obulwadde bw'omutima, era tubadde tumujjanjabira mu malwaliro ag'enjawulo okuli; Kadic ne Nakasero.\nOkuva maama omugenzi Nightangle Kitoogo Kalinda bweyafa mu 2013, embeera yaayongera okumukaluubirira olw'ekiwubaalo, era mbadde ntera okumutwala ewange e Kira n'embeerako naye, naddala ng'afunyemu obukosefu.\nNga tannafa, abadde yalumbibwa endwadde ya Alusa ebadde emumazeeko emyezi ebiri, n'obulwdade bwa puleesa obwamukutte ku ssaawa esembayo, era naamuddusizza mu ddwaaliro e Nakasero ku makya g'olw'omukaaga ng'embeera etabuse, bw'abadde bukya ku ssaawa mwenda ez'ekiro ekyakeesezza ssande, Taata nassa omukka gwe ogw'enkomerero.\nLeero ku mmande ssaawa mukaaga ez'emisana, omulambo gwa Kalinda gutuusiddwa mu makaage mu zooni ya Sserwadde e Kabowa okuva mu ddwaaliro e Nakasero, wakati mu maziga n'okwazirana okuva mu bamulekwa n'abeng'anda ze.\nWategekeddwawo okusabira omwoyo gw'omugenzi mu makaage leero ssaawa 11, enkya ku Lwokubiri asabirwe mu kkanisa ya St. Stephen's C.O.U E Kabowa, aziikibwe ku lw'okusatu ku bijja bya ba Jjajjaabe e Mulule Ssemuto mu disitulikiti y'e Luwero.\nKalinda yawandiika ebitabo eby'enjawulo okuli; Kirimuttu, Bazibumbira, Risinga against all Odds, yakyusa Animal Farm mu Luganda (Amaka ga ba Wansolo), n'ebiralala.\nYasomesaako ku Mengo P/S ne Kings College Budo, yakolako mu kitongole ekitegeka eby'ensoma ekya National Curriculum Developement Center, yaliko kansala ku lukiiko lwa KCC e Makindye mu gye 90, yaliko ssentebe wa munisipaali y'e Makindye, yaliko RDC wa Kampala, wafiiridde nga muwabuzi wa pulezidenti mu kitundu kya Lubaga South.


Bukedde Online - Jjajja otukoze bulungi okutulekera omusingi gw'eddiini mu bulamu\nJjajja otukoze bulungi okutulekera omusingi gw'eddiini mu bulamu\nEddiini gye watusigamu etuyambye okuba obumu...\nTukuyigiddeko bingi ng'oweereza mu kkanisa...\nMUKADDE waffe Leontina Lutaaya, tulina okunyolwa olw’okuba watuvudde ku maaso omwezi oguwedde. Twebaza Katonda olw’obulamu obulungi, empisa ennungi, n’obuwangaazi bw’akuwadde, anti agenze okukuyita odde gy’ali, ng’oweza egyobukulu 97! Ebbanga ly’omaze ku nsi otubeeredde kyakulabirako mu bintu bingi.\nOtulaze ekifaananyi ky’omuzadde omulungi, alabirira era atuukiriza obulungi obuvunaanyizibwa bwe obw’okulabirira n’okugunjula abaana be. Abaana be wazaala wabayigiriza bulungi eddiini, n’empisa ennungi ez’obugunjufu.\nObugunjuzi bwo obulungi tubulabira mu muganda waffe Faaza Emmanuel Lutaaya, gwe wakuliza mu ddiini, n’ojimwagaza, ne yeegomba Obusaserdooti, era n’abufuna. Watuyigiriza okukulembeza eddiini.\nNzijukira bwe najja okukulabako gye buvuddeko, wadde wali onafuye, wasobula okusoma nange essaala, era n’akabonero k’Omusaalaba n’okakuba. Wankwata mu ngalo, mu ngeri eraga nti wali mwetegefu okusisinkana Omukama, era nga wali tolina ky’otya. Tukusaba otusabire, tutambulire bulungi mu makubo g’Omukama. (Fr. Charles Lwanga Makoboza, mukwano gwa famire y’omugenzi).


Bukedde Online - Omusirikale wa Poliisi akubye mukazi we amasasi n'amutta!\nOmusirikale wa Poliisi akubye mukazi we amasasi n'amutta!\nBbomu bbiri zisangiddwa mu kinnya e Kazo\nAbaakuba abawagizi ba Besigye kkooti ebawa...\nAbaserikale ba poliisi nga basitudde omulambo gwa munnaabwe ate mu katone ye Esther Akol eyattiddwa\nOMUSERIKALE wa poliisi yasoose kukebera ssimu ya mukazi we n’asangamu obubaka obwaweerezeddwa omusiguze nga buwaana omukyala.\nYavudde mu mbeera era obusungu obw’ettumbiizi bwamuleetedde kimu kya kukuba mukazi we masasi, oluvannyuma naye yette! Kino kye yakoledde ddala.\nPC Godfrey Sabiiti 37, yakedde ku sitoowa etereka emmundu mu nkambi y’abapoliisi e Nsambya era n’awandiika mu kitabo kya poliisi ng’alaga nti agenda ku mulimu, olwo ne bamukwasa emmundu ya gavumenti.\nOlwakutte emmundu, yakyuse bukyusi n’addayo mu nnyumba mw’abadde asula ne mukaziwe Esther Caroline Akol 27. Ng’atuuse, yasanze mukazi we alongoosa nnyumba era yakubiddewo essasi eryasoose, olwo omukazi n’akyuka okulaba ogubadde. Sabiiti ng’aswakidde ng’ensolo enkambwe, yakubye mukazi we essasi limu mu kifuba era omukazi n’aga eri n’afa.\nBamulekwa ba Sabiiti ne Akol be baleseewo.\nOlwamaze okukakasa nti afudde, Sabiiti yaddidde emmundu y’emu AK47 n’agisonga ku kifuba kye mu kifo kyennyini awali omutima, n’akwata ku mmanduse ne yeekuba essasi limu era naye ne limuttirawo.\nOmulambo gw’omukazi gwasangiddwa ku mulyango ate ogwa Sabiiti gwabadde mu ddiiro ng’ebbali waagwo we wali emmundu eyakozeseddwa mu butemu buno.\nOmusaayi ogwakulukuse nga guva mu mirambo ebiri gwabadde gukoze ekitaba, era obwedda buli alingizaayo ng’avaayo azikubamu makiikakiika.\nOWAPOLIISI YASOOSE KUKOLA KIRAAMO Kabira Okot muliraanwa wa Sabiiti yagambye nti baawulidde amasasi nga gavuga gava ku ludda awali ennyumba Sabiitine mukazi we mwe babadde basula era okutuukawo, nga bombi (omwami n’omukyala) bamaze okufa.\nBaasanze abaana abasatu abaabadde mu nnyumba nga bakaaba bwe banyeenya emirambo gya bazadde baabwe nga bwe babayita “Mmami”, “Ddadi”, wabula nga teri ayanukula; baafudde dda! Mu kwekebejja ebyabadde mu nnyumba, poliisi yazudde ekiraamo Sabiiti kye yalese atadde mu buwandiike.\nYalaze nti alina abaana 3: Danel Odeke 7, Rose Kachiri ne Blessing Kayeri. Sabiiti ne mukazi we babadde bayingidde emyaka munaana mu bufumbo.\nYagasseeko nti: Sirina bingi bye ndese mu nsi, okuggyako poloti gye nnagula era taata amanyi bulungi awali poloti n’ebipimo byayo. Abaana bange abasatu bagigabane oba etundibwe era ssente bazigabane kyenkanyi.\nYataddemu ne akawunti gye yayogeddeko nti teriiko ssente wabula asuubira ez’omwezi guno nazo n’alagira ziggyibweyo ziyambe abaana. Ssente endala azisuubira mu SACCO ya Poliisi, n’ez’akasiimo k’asuubira olw’emyaka kkumi gy’aweerezza mu poliisi era zonna n’alagira ziyambe abaana.\nBaliraanwa abalala baategeezezza nti omusajja abadde yeewerera omukazi ng’amulumiriza obwenzi. Sabiiti yali yagabwa e Mbarara era abadde ky’aggye akomezebwewo mu Kampala ng’assiddwa mu kitongole ekikuuma abakungu (VIPPU).\nSabiiti bwe yakomyewo mu Kampala yatandikiddewo okulondoola omukazi n’okwekebejja ebintu by’omukyala okukakasa oba olugambo bulijjo lw’awulira nti Caroline yafunayo omusajja omulala lutuufu.\nObubaka bwa SMS (Mesegi) bwe yasanze mu ssimu y’omukyala ng’omusiguze awaana omukyala bw’ali omuka, Sabiiti kwe yeesigamye okutta mukazi we!\nBaliraanwa baagambye nti Sabiiti abadde musirise nnyo kyokka ng’alina ebbuba eritagambika nti era bwe baamusindika e Mbarara, yasooka kugaana ng’agamba tayinza kuleka mukazi we, basajja balala kumutawaanya.\nEkiseera ekyo, baalowooza ku ky’okugenda bombi e Mbarara kyokka ne kikaluba kubanga kyali kigenda kutaataaganya abaana baabwe ababiri abaasangibwa nga bali mu ssomero ly’e Nsambya.\nOluvannyuma emirambo gyatwaliddwa e Mulago mu ggwanika. Sabiiti yayingira poliisi mu 2007 era abantu bangi obutemu buno bwabakubye wala kubanga babadde bamumanyi ng’omusajja atakoma ku kukwasisa mateeka n’ebiragiro, wabula abadde musaale mu kugoberera amateeka n’okukuuma eddembe.\nAbamu baategeezezza nti yasoose kwekebeza siriimu n’azuula ng’alina akawuka ka n’ateebereza nti omukazi y’eyakamusiiga. Aduumira Poliisi y’e Kabalagala, Bernard Mugerwa yagambye nti balinze abooluganda lw’abagenzi ku njuyi zombi, okukolera awamu nabo mu enteekateeka z’okuziika.\nYagasseeko nti ne fayiro ku butemu buno yagguddwaawo, nti kyokka bye baakazuula biraga nti Sabiiti amaze akaseera nga yeetegeka okukola obutemu buno.\nâ€˜Besigye waakukwatibwa singa alangirira obululuâ€™\nâ€˜Gavt. etegeke abaserikale ba miritale bakuume obululu mu kulonda kwa 2011â€™\nChameleone ne Bebe Cool beewandiisizza


Bukedde Online - Bale akaaye\nAgenze mu kkooti lwa ttiimu ye kugaana kumutunda\nManCity bagikubye awaluma\nBy Ester Naluswata\nBale agamba nti tayinza kubeera mu ttiimu etemuwa kuzannya mipiira gya Champions League.\nGARETH Bale yeeyongedde okutaama n'addara bakama be aba Real Madrid okumutunda. Kino kiddiridde obutamuwa mupiira gwa Champiosn League, Real Madrid gwe yaggwiiriddemu amaliri ne Club Brugge (2-2) wiiki ewedde.\nMu katale k'abazannyi akawedde, yalemerako nnyo atundibwe oluvannyuma lw'omutendesi Zinedine Zidane okutegeeza nga bw'atagenda kumussa mu ttiimu y'abazannyi 11 abasooka mu kisaawe era ttiimu z'e China, ne zeesoma okumuwonya Real kyokka ne ziremwa okumugula\nWabula nga sizoni etandika, Zidane yamuwadde emipiira era mu mipiira 6 egyasoose, yabaddemu. Kyokka ekya Zidane obutamuwa mupiira gwa Champions League nga bazannya ne Club Brugge kimunyize n'ategeeza nti bwe baba tebamwataaga bamutunde kuba ye tayinza butazannya ku Champions League ng'ate ali mu ttiimu eyayitamu okugizannya.\nKu wiikende baazannye Granada mu La Liga era yabaddemu.\nSarri ali ku puleesa\nBale atandise okutema empenda z'okwabulira Real\nKiplimo asubiddwa empaka z'Afrika lwa buvune\nPuleesa yeeyongedde eri omutendesi Zidane\nRonaldo, Abisse Neymar aba PSG ne bakaabira ssente zaabwe\nAni agenda okusikira Zidane mu Real Madrid?


Wikipedia gwe mukutu ogukwataganya ennimi ez’enjawulo ezekenenyezeddwa nga guwandiikibwako abantu ab’enjawulo mu nkola ey’obwannakyewa. Wikipedia mutimbagano gwa magezi ku bintu byonna mu nsi. Amagezi gano gaweebwayo ku bwereere okuva mu bantu abokozesa ennimi 287 ez’ enjawulo.Bannakyewa okwetoolola ensi eno bakawandiika ku mitwe egy’enjawulo egiwerera ddala obukadde makumi asatu mu nnimi ez’enjawulo 287 be ddu, nga mwotwalidde n’ebiwandiiko ebiwera obukadde buna n’emitwalo ana nga bya lulimi Olungereza. Omuntu yenna asobola okweyunga ku mutimbagano guno, ne yekenenya ebiwandiiko ebiriko, era asobola okukola enkyukakyuka okusinzira ku bukugu bwe ku kiwandiiko ekyo.Wikipedia gwe mukutu ogusinga okweyunirwa mu kunoonyereza ku magezi ag’enjawulo. Mu mukutulansanja, 2014, olupapula “New Times” mu Bungereza lwakakasa nti Wikipedia ekwata kifo kya kutaano mu nsi yonna mu mitimb .agano gya yintanneti egikozesebwa. Kino kyesigamizibwa mu miko gy’ebiwandiiko obuwumbi kkumi na munaana (18) egisomebwa abantu abasukka mu bukadde ebikumi bitaano (500) buli mwezi, okusinzira ku mukutu ogwa comScore. Mu mikutu egikulembedde Wikipedia, mulimu ogwa Yahoo, ogwa Facebook, Microsoft n’ogwa Google, era ng’ogusinga mu mikutu egyo gukyalirwa abantu akawumbi kamu n’obukadde bibiri buli mwezi.Jimmy Wales ne Larry Sanger be batandika Wikipedia nga 18 Gatonnya 2001. Ye Larry Sanger ye yayiya erinnya Wikipedia ng’alijja mu” kagambo “Wiki” akategeza “ekyangu” mu lulimi lw’e Hawaii n’ekigambo “pedia” ekitegeza “obugunjufu mu lulimi Olugereki.Enkola ya Wikipedia eyawunkana ku mpandiika y’ebitabo eby’amagezi ebimanyiddwa ennyo ate n’olw’okuba nti bingi ebiwandiikibwamu tebikwatagana na byanjigiriza mu matendekero, kigireetedde okuganja ennyo mu by’amawulire. Mu mwaka 2006, akatabo Time Magazine ak’e Bungereza kaalonda Wikipedia ng’omukutu oguleese enkulaakulana ey’omujjirano ku mitimbagano gya yintaneti nga gukozebwa obukadde n’obukadde bw’abantu okwetoolola ensi eno, nga kwegattidwako n’emikutu emirala emiganzi ennyo nga Youtube, Reddit, Myspace ne Facebook. Wikipedia gufuuse omukutu oguyayanirwa ennyo mu by’amawulire naddala ago agakagwawo.\nWadde ng’enkola ya Wikipedia ewa omukisa buli muntu okuwandiika eby’amagezi era n’abiteeka ku mukutu guno, oluusi mubaamu ebiwandiikiddwa nga mulimu ebibulamu, nga tebituukiridde ate oluusi abantu bagweyambisa okwonoona ebiwandiiko eby’amagezi.\nMu 2005, mu kunoonyereza kw’abakugu b’ekitongole ekya “Nature”, kyazuulibwa nti ebiwandiiko bya Sayansi 42 ku mukutu gwa Wikipedia byagerageranyizibwa nga bituukana bulungi n’ebyo ebiwandiikiddwa ba kagezimunyu mu kitabo ekiganzi ennyo ekya Encyclopedia Britannica.


Bukedde Online - Chameleone abbyeeko Kusasira sho\nChameleone abbyeeko Kusasira sho\nAkalulu ka Bukoto South katuuse nju ku nju\nAbacanada bayambye ab'e Iganga\nAdded 8th July 2012\nJOSE Chameleone ye yasoose ku siteegi mu ‘lonki’ ya Catherine Kusasira n’acamula abantu ne bagwa n’ebigwo ng bw’agamba nti ‘kasita Kusasira kennyini ye yamweyitidde kaamubbeko ‘sho’ ekyataamudde Kusasira eyabadde tannalabika ku sitegi okuva gye yabadde n’asuulamu oluyimba olwasombodde abantu okujja\nJOSE Chameleone ye yasoose ku siteegi mu ‘lonki’ ya Catherine Kusasira n’acamula abantu ne bagwa n’ebigwo ng bw’agamba nti ‘kasita Kusasira kennyini ye yamweyitidde kaamubbeko ‘sho’ ekyataamudde Kusasira eyabadde tannalabika ku sitegi okuva gye yabadde n’asuulamu oluyimba olwasombodde abantu okujja ku siteegi.\nMuno mwe mwabadde omuwagiziwe eyabadde yeetala ku siteegi ng’amufuuwa ssente eyagudde ekigwo ku siteegi abantu ne bafa enseko nga bwe bamulangira kabandabe.\nOlwo ekivvulu kya ‘laavu ttenda’ kyabadde kikutte akati. Wabula ekizibu kyavudde ku bawagizi kulemera ku Fred Sserugga eyali bba wa Kusasira ne bakaka Kusasira amuyite ajje ku siteegi n’agaana olwo Kusasira n’atandika kuwaana musajjawe omupya ate abantu ne batandika kumubuuza n’oyo omupya gy’ali.\nOluvannyuma Sserugga yazze n’ayimba ennyimba ezikoona mukaziwe omuli ‘Enkola ya booda’ ne Kusasira nga bw’amuddiza nti, ‘Enkola ya takisi’ n’endala omuli ‘Wafuuka bikadde’ ezassizza abantu enseko. Abagenyi abakulu mwabaddemu Capt. Mike\nMukula, Amelia Kyambadde n’abalala.\nKusasira ne Mayinja nga bakoona ddansi mu lonki ya Love ttenda.\nMinisita Amelia Kyambadde ne Capt. Mukula abaabadde abagenyi abakulu.\nMaama Fiina omusajja amunyonyoogedde


Bukedde Online - Engeri essimu ya Ssebuufu gye yamuyiyeeyo mu musango gw'okutta Katusabe\nOmulamuzi awadde ekiragiro ku ttaka ly'e Mutungo\nSsebuufu (wakati) lwe baamusindise e Luzira nga ogw’okutta Katusabe gumumezze.\nPaul Tasingika yategeeza kkooti nti omwaka 2015 yali avuga sipensulo kyokka emabegako yali avuga kasiringi awo ku CPS. Olunaku lwa October 17, 2015 eyali DPC Aaron Baguma yamulagira atwale Kiwanuka Damage n'omuserikale wa poliisi Annette Tusiime e Bwebajja wabula baali batuuka mu kkubo Kiwanuka n'amulagira baddeyo gye baali bava kubanga gwe baali bagenda okunona yali taliiyo.\nEnkeera Tasingika yaddayo n'anona Tusiime ne basisinkana Kiwanuka ku Freedom City nga bali n'omuntu omulala ne bagenda mu maka ga Katusabe kyokka teyaliiyo. Olwa October 20, 2015 Baguma yamulagira okugenda e Bwebajja baggyeyo omukazi wabula yalemererwa kubanga yalina bakasitoma abalala.\nNga October 21, 2015 Bbirikkadde yamuyita ne bagenda e Bwebajja. Olwatuukayo ne beeyanjula ku poliisi olwavaawo ne bagenda mu maka ga Katusabe ne bamukwata nga bamuvunaana okubba emmotoka Prado TX. Wabula Kiwanuka ne CPL Tusiime baabasisinkana ku poliisi e Katwe.\nNga bali mu mmotoka okugenda ku CPS, Katusabe yasaba bagende ku ofiisi ya Kiwanuka ku CPS bamalirize ensonga bwe batyo ne bakyusa okugenda ku ofiisi ya Kiwanuka ku Pine.\nKu ssaawa nga 3:00 ku makya, Ssebuufu yajja era Katusabe n'ategeeza nti emmotoka gye bamubanja yagitunda e Congo wano we yasinziira n'asaba Ssebuufu amuwe kaadi ya mmotoka gye yamuguza asobole okugisingira Kiwanuka.\nSsebuufu yabategeeza nti yali agenda mu kkooti n'avaawo era ne Tasingika olwamala okumusasula n'avaawo. Newankubadde baayaza amaka ge ne basangayo essimu enkadde nnya era n'ateeka omukono ku satifikeeti ekkiriza nti baazizza ewuwe, naye ku lukalala lw'ebintu bye baasangayo baayongerako empingu ezitaaliyo. Era yeegaana nti ssi mukuumi wa Ssebuufu.\nYoweri Kitayimbwa ne Damaseni Sentongo baasalawo okukozesa eddembe lyabwe eribaweebwa Ssemateeka ne basirika, tebaanyega kigambo kyonna. Shaban Odutu eyeeyita Golola mu bujulizi bwe yategeeza nti yali yeetikka migugu ku Nabugabo.\nYeegaana emisango gyonna nti ye tabeerangako ku Pine, era tabeerangako kanyama wa Ssebuufu. Yategeeza nti aba Flying Squad baamukwatira ku kisaawe e Namung'oona ne bamutwala ku CPS, baamutulugunya ne bamugatta ku misango gino. Abavunaanibwa bonna tabamanyi era yali tayogerangako nabo.\nOBUJULIZI BWA OFIISA KU SSEBUUFU Specioza Nyanzi, omuserikale wa poliisi eyawerekera abaagenda mu maka ga Katusabe okumukwata yakakasa kkooti nti olwamuleeta mu Kampala baamutwala ku Pine bamalirize ensonga n'omugagga gwe yalumiriza nti ye Muhammed Ssebuufu.\nOmujulizi omulala Peter Tumusiime yategeeza kkooti nti yagenda ku kibanda ky'emmotoka ku ssaawa nga 10:00 olweggulo ng'akolera ku biragiro bya mukama we Amon Twesigye eyali amutegeezezza nti Ssebuufu yali mu kutulugunya Katusabe.\nBwe yabuuza wa w'ayinza okusanga Ssebuufu, yamusanga ayimiridde ku mabbali n'abasajja abalala. Bwe yamweyanjulira yamukulemberamu okumutuusa mu kasenge mwe baali bakuumira omugenzi.\nEKIBAMBULIRA SSEBUUFU KYE YATUUSA KU LOOYA WA KATUSABE\nOmugenzi baamusanga atudde wansi ku seminti nga tali mu ngatto n'engoye ziyulise, yalina ebinuubule mu kyenyi ne ku magulu ng'abasajja mukaaga abaali balabika nga baamaanyi bamwetoolodde.\nKatusabe bwe yagezaako okunnyonnyola Tumusiime engeri gye baamuwamba okuva mu maka ge, Ssebuufu n'amusamba mu ndira n'alagira basajja be okumukuba n'okumusamba.\nOmujulizi ayongerako nti yasaba Ssebuufu balekere awo okutulugunya omugenzi kubanga yali akola ku nsonga z'okubasasula, Ssebuufu n'amwanukula nti ssinga ziwera ssaawa emu akawungeezi nga tebannaba kumusasula, Katusabe baali bajja kusanga nga mufu. Munnamateeka Annet Kobusingye yakakasa kkooti nti ye yatuma Tumusiime ku Pine azuule kiki ekyali kikolebwa ku mugenzi.\nNg'oggyeeko ebyo, yafuna essimu emukubirwa okuva ku nnamba 0752198368 ng'eddoboozi lya musajja n'amutegeeza nti "bah− hambye nti gwe munnamateeka w'ono omukazi wabula bwe mutansasula 9,000,000/- hhenda kumutta. Omujulizi oluvannyuma yawulira okubwatuka ng'omuntu gwe bakubye oluyi n'eddoboozi ly'omuntu aleekaana ng'alaajana.\nYakuba ennamba ya poliisi 999 okulaba nga bataasa omugenzi ne bamutegeeza nti ensonga baali bagimanyi bulungi ng'ekolwako poliisi ya CPS. Essaawa nga zigenda kuwera emu akawungeezi yasituka n'omuyambi we Jane ne bagenda ku Pine kyokka bagenda okutuukayo ne babategeeza nti omugenzi baali bamututte ku CPS ng'ali ne Tumusiime. Ng'atuuse ku CPS baamutegeeza nti ensonga baali bagikolako ne bamulagira addeyo enkeera awandiike sitetimenti.\nOmujulizi Amon Twesigye naye yalaba Ssebuufu mu kifo we battira Katusabe. Bwe baakuhhaanya abantu yasobola okumusongako era ne bwe yajja mu kkooti okuwa obujulizi yamusongako nti y'oyo gwe yalaba.\nYategeeza nti ku ssaawa nga 11:00 akawungeezi nga munnaabwe Kobusingye akomyewo ku poliisi okuva ku Pine, yabannyonnyola engeri omugenzi gye baali bamutulugunyamu.\nWaliwo essimu eyamukubira n'ateeka essimu mu ddoboozi eriwulirwa buli muntu omusajja eyali ayogera ku ssimu n'ategeeza nti yalina omuntu waabwe ku Pine n'abalagira bamusasule nga tezinnaba kuwera ssaawa emu akawungeezi oba si ekyo bajja kusanga mufu era yali ayogera mu Luganda.\nBaamuwa amagezi atwale omugenzi ku poliisi, yayanukula abavuma n'asalawo okuteeka omugenzi ku ssimu ng'akaaba alaajana bwe bamutulugunya. Kabangali ya poliisi yagenda ku Pine ne basangawo abantu bangi era Ssebuufu olwalaba Twesigye n'amubuuza kiki kye yali ayagala. Bwe yamutegeeza nti agoberera nsonga za Dona, Ssebuufu yamubuuza kimu oba yali aleese ssente ze.\nEkyaddirira yali Ssebuufu kuwamba densite ya Twesigye n'amutegeeza nti yali agenda kumulaga essomo kubanga balooya baali batwala Ssebuufu ng'eky'okuzannyisa. Mu ddoboozi ery'omwanguka Ssebuufu yakoowoola erinnya "Golola". Wano abasajja bana baayanguwa okufubutukayo ku ofiisi ye ne beetooloola Twesigye.\nBaamusika ebitogi n'okumukwata jjeeke nga bamuyisaamu ebikonde n'empi, bwe yeegayirira Ssebuufu n'alagira bamuleke olwo ne bakuba essimu ne bagimuwa ayogere n'omuntu eyalikoTeyamweyanjulira wabula yamutegeeza kimu nti baali bakooye balooya abagenda nga bawolereza n'okutaasa abantu ababba mmotoka zaabwe.\nOlwava kw'ekyo, Ssebuufu n'akuba essimu endala n'ayogera nti "Kiwanuka looya omulala wuuno wano yogera naye." Twesigye bwe yeeyanjulira omuntu eyali ku ssimu n'amutegeeza nti yali azze balabe ng'ensonga bazimaliriza kwe kumwanukula nti yali akooye balooya era awo yali tagenda kuvaawo.\nKubanga n'emmotoka yaabwe endala Prado TX baali bagibbye kyokka balooya bawolereza babbi. Twesigye yali akyagenda mu maaso ng'annyonnyola, Ssebuufu n'amukwakkulako essimu n'alagira bakanyama bamutwale emmanju bamujjanjabe.\nBakanyama baamusitula ne bamuwalaawala nga bamutwala emmanju nga bwe yeegayirira Ssebuufu nti yali tagenzeeyo kulwana wabula kulaba ngeri ki gye bamalirizaamu ensonga.\nAbantu abaaliwo nga balaba ebigenda mu maaso n'abaserikale abaali bazze ne babuuza Ssebuufu lwaki yali akubidde bakama baabwe bw'abeera nga yali tayagala poliisi eyingire mu nsonga.\nSsebuufu yalagira abaserikale bakwate Twesigye ne bamutwala mu kasenge omwali omugenzi. Yamusanga atudde wansi. Omugenzi yali munafu nnyo nga tasobola kuyimirira, omuserikale wa poliisi omukyala yamukwatirirako ne batambula okufuluma abasajja ne batwala Twesigye.\nSsebuufu yasooka kugaana kubawa ntambula ebatwala ku CPS oluvannyuma n'abalagira bakozese Premio eyali ku bbali awo era yavugibwa Steven Lwanga, Golola n'atuula mu maaso ku ludda olulala. Essaawa zaali nga 12:30 akawungeezi olwatuuka ku CPS ne basimba mmotoka mu mulyango oguyingirayo\nAkasattiro akaabadde mu mbaga ya Stecia Mayanja


Kkooti mu Sudan yejjuludde ku kibonerezo eky'okufa - Radio Simba, The Best Luganda Station in the World !\nKkooti mu Sudan yejjuludde ku kibonerezo eky’okufa\nKkooti mu Sudan kyaddaaki yejuludde ku kibonerezo kyeyali ewadde Omuwala Noura Hussein agambibwa okutta omusajja gwebaali bamufumbiza ku myaka 16 lwa kumusobyako. Ono agamba nti omusajja yamutta mu butanwa bwe yali amwetaasaako olw’omusobyako nga yali tanetuuka songa bazadde be baali bamuwaddeyo afumbirwe.\nKkooti yamuwadde ekibonerezo kyakusibwa emyaka 5, Lawyer we Al-Fateh Hussein yagambye nti ekibonerezo kye kitandika okubalibwa okuva lweyakwatibwa era nga wakuwa n’engasi Pound za Sudan 337,500 ($12,000).\nHussein 19, abadde mu kkomera ly’abakyala okuva nga May 2017, era nga yali yafumbizibwa Abdulrahman Hammad, omwali n’okukola endagaano wakati wa Taata we n’omusajja era mu April 2017, yakakibwa okugenda mu maka g’omusajja ono nga yakamaliriza okusoma Secondary.\nKigambibwa nti oluvannyuma lw’okumma omwami akaboozi, omusajja yayita banne abalala bamuyambeko era abasajja basatu bamukwata omwami namusobyako nga 2 May 2017. Enkeera yagezaako okuddamu okumukwata wabula namwesimatulako nadduka mu ffumbiro gyeyafuna akambe namusalasala ebiwundu ebyamaanyi ebyamuviira okufa, Hussein yaddukira ewaabwe wabula Kitaawe namuwayo ku Poliisi.\nOkuva lweyasalirwa ogw’okufa ebitongole eby’enjawulo ebirwanirira eddembe bibadde byavaayo okuvumirira ensalawo ya Kkooti.\nMuseveni agugumbudde Mbabazi lwa kumwesimbako .\nPrevious Eyagulawo omukutu gwa Facebook mu mannya ga IGP akwatiddwa\nNext Akakiiko akanoonyereza ku mivuyo gy’ettaka kayimiriza okusasula obuwumbi 11\nNRM ejaguza okuweza emyaka 30 mu buyinza.


Kampala Capital City Authority kyongedde okulabula abakulembeze mu butale mu Kampala okuviira ddala ku by’okusolooza ku basubuuzi empooza. – CBS FM\nKampala Capital City Authority kyongedde okulabula abakulembeze mu butale mu Kampala okuviira ddala ku by’okusolooza ku basubuuzi empooza.\nin Amawulire, Business, Politics\nEkitongole ekikulembera ekibuga Kampala ekya Kampala Capital City Authority kyongedde okulabula abakulembeze mu butale mu Kampala okuviira ddala ku by’okusolooza ku basubuuzi empooza okutuusa ng’etteeka erinaalambika enzirukanya y’obutale liyisiddwa.\nOkuva president Museveni lweyayingira mu nsonga z’obutale n’ayimiriza okusolooza empooza, abakulira obutale baatandikirawo okwemulugunya ku kiragiro kino kubanga bingi ebitasobola kutuukirizibwa awatali mpooza.\nBano bagamba nti ebintu ng’ebyobuyonjo mu butale, ebyokwerinda n’ebiralala KCCA tebifaako songa byebimu empooza by’erabirira. Mu lukiko olutudde ku City Hall mu Kampala olwetabiddwamu ba Ssentebe b’obutale n’abamu ku bakulembeze mu KCCA , ba Ssentebe basabye ekitongole kibakkirize okusolooza empooza entonotono okulaba nga bayimirizaawo obutale , KCCA kyeyaganye.Omwogezi wa KCCA Juliet Bukirwa asabye ba ssentebe mu butale ababade ba kyaasolooza empooza okukikomya bunnambiro okutukanga balambikiddwa.


Ekinazi Parajubaea torallyi - Botanix - Ekitabo ekikwata ku bimera\nEkinazi Parajubaea torallyi\nEnsigo z’ekinazi ky’omu nsozi za Bolivia\nParajubaea torallyi kinazi kirungi ekigumu ekiva mu MAsengeta g’America. Wabula tekitera kusimbibwa balimi wabweru wa Bolivia, gyekisibuka kubanga kirina ensigo nnene (ekyetagisa ebbeyi ennene mu ku kisabaza)\nKisibuka mu Bolivia era nga kikulira mu bitundu ebikalu ebirimu enfuufu ku lubalama oluli mu buwanvu obuli wakati wa 2700– 3400 okusuka semayanja. N’olwekyo ekimera kino kye kyoka ekikulira ku lubalama oluli wagulu ennyo ne semayanja mu nsi yonna. Ebugumu teritera kusuka 20 °C era n’omuzira gw’ekiro butera nnyo okubeera mu bitundu nga bino. Ebbugumu litera okukka wansi w’obunyogovu obuli wansi wa –7 °C mu biseera bt’omwezi g’womusanvu no ogw’omunaana era mu mwaka enkuba ettonya era mu bungi bwa 550 mm.\nKigumira nnyo eddungu, ebbugumu, obunnyogovu, omuzira n’embera endala enzibu era n’obusobozi bw’akyo okulabika obulungi buletera abamu okugamba nti ekinazi kino eky’ebyafaayo kirina obusobozi bungi mu kunyiriza nti era kirungi nnyo ku mpya mu biseera eby’ebugumu wamu ne mubitundi eby’olusenyi mu bitundi ebigwamu omuzira oba nga omuntu anyagala okwekuma eri omuzira. Kigambubwa nti mu bungereza omuzira gukwata okutuusa ku bunyogovu bwa 3°C. Obunyogozi obusinga okubeera wansi ennyo ekimera kino lye kyagumira lyali –8°C. Ebimera bino byafirwa ebikoola byona era nebisobola okubivunuka era obunnyogovu bwebwagwa, ebikoola nebiddamu okumera!\nMu Bolvia, ekinazi kino kiwanvuwa okutuusa ku buwanvu bwa 14m n’enduli ya bwekulungirivu bwa 25–35cm. Engule ennungi erina ebikoola nga 20 era nga ebimu kubyo birina obuwanvu bwa 50cm! Wabula ebimera bino ebiri wabweru wa Bolvia bitonoko.\nWabula ebika 2 mu Bolvia ebyawukanira mu bunene bw’ensigo era nga gye buvudeko byatwalibwa nga ebika ebibiri eby’enjawulo, eky’ekibala ekitono ki P. torallyi var. microcarpa n’ekyekibala ekinene ki P. torallyi var. torallyi. Newankubade nga tebyawukana nnyo mu ndabika, var. microcarpa tekitera kugejja kutuuka kine kyakyo, wabula bwegutuuka mu kugumira embera y’obude, kine kyakyo terikirina kyekisinga. Ensigo zakyo zirina erinnya ebbi ery’obutameruka. Newankubadde nga okumeruka kw’ensigo zaakyo gubeera mukisa nnyo, ensigo zitera okumeruka obulungi singa zibeera zisimbidwa obulungi, okugeza, nga zisimbidwako kitundu, ku lukalu wamu n’okukumibwa nga zitobereredde. Bwe zirabirirwa obulungi, mu bunyogovu obulimu olusanasana, ensigo zinoziyinza okuvaamu ekinazi ekiwanvu ekinene ekiringa engule.\nParajubaea torallyi kimera kimanyifu nnyo mu ku nyiriza era nga kitera kusimbibwa mu bifo bisanyusirwamu na ku nguddo. Mu Ecuador n’amaserengeta ga Colombia, Parajubaea cocoides kiterera kusimbibwa mu bitundu ebiri ku buwanvu bwa 2500 okutuusa ku mitta 3000 – kino ekimera kikula mpola era nga tekigumira nnyo omuzira. Okuva bwekiri nti kifaananamu Parajubaea torallyi era nga n’ensibuko yakyo temanyidwa, kikirizibwa nti kyava mu Parajubaea torallyi\nEkika ky’ekinazi kino ekisinga obutono kye ki Parajubaea sunkha ekyanyonyolwa mu mwaka gwa 1996. Kikula mita 8 zokka era nga kisangibwa mu lubalama lwa Adean mu bitundu bya Vallegrande, mu disiturikiti ya Santa Cruz mu Bolvia obuwanvu bw’ettaka gyebuli 1700– 2200m. Kibade nga kibuzibwabuzibwa ne Parajubaea torallyi okutuusa jjo lyabalamu okunonyereza lwekwakolebwa olwo nekitumibwa Parajubaea Sunkha.\nEbinazi okuva mu lulyo lwa Parajubaea byangu okulimibwa. Ennima esinga obulungi ye y’okukozesa ensigo. Wabula olina okubeera omugumikiriza kubanga ensigo zirwaawo nnyo okumeruka era nga kitwala omwaka nga gumu n’ekitundu. Ezimu ku nsigo zitandika okimeruka mu bbanga lya mwezi wabula nga endala zitwala omwaka gumu oba ebiri. Mu bitundu eby’ebugumu eringi (okujjako ebika by’ebinazi ebirala) ebirina obulombolombo obungi nga bumera. Ebugumu eringi litegeza biseera bya kyeya era si birungi nnyo mu kukula kw’ebinazi bino.\nNga tonasiimba, ensigo zirina okutekebwa mu mazzi agali mu bugumu lya 20 °C okumala enaku nga 5 ku 7. Ensigo ez’ebimera ebirina ensigo ennene zirina okutekebwa mu mazzi okumala sabiiti nga 2. Amazzi galina okukyusibwa buli lunaku. Ensigo zirina okuweebwa akabanga okuzisobozesa okukula obulungi.\nOkunyikibwa kw’ensigo zino kwekujja okukomekereza ekiseera ensigo zino lyekimala nga kyebase olwo kitandike ekiseera eky’enkuba, ekirungi ennyo mu kukula kw’ensio zino. Okwebaka kuyamba ensigo zino obutameruka mu biseera bya musaana mu Bolvia (Mu mwezi gw’omukaaga okutuusa mu gw’ekumi).\nNga bimaze okunyikibwa, ensigo zino zirina okusimbibwa mu bikebe oba obuveera –wegendereze okulaba nga ekitundu kitono nnyo ekyensigo eno kyekibulide mu ttaka era ogikuumir mu bugumu lya 10 ku 20 °C\nEngeri enuungi ey’okumera eri wakati w’ebugumu eringi (emisaana) n’ebugumu ettono (ekiro). Ensigo nga zimaze okusimbibwa, tezirina kufukirirwa nnyo kubanga amazzi amangi gayinza okwonona ebirime byo. Enjawulo eriwo mu kusiimba Parajubaea n’ebika ebirala eri mu bbugumu etono eryetagisa wamu n’amazzi amatono\nOluvanyuma lw’okusiimba, ensigo zirina okukeberebwa buli sabiiti 3 okutuuka ku 4 era ensigo ezimeruka zirina okuteekebwa mu bukebe obw’enjawulo. Abalimi b’ebinazi abamu bawa amagezi gano wamanga ku nsigo ezibeera tezimeruse mu banga lya myezi 6: Lekeraawo okufukirira oleke etaaka likale okumala emyezi. Jja ensigo mu taaka era oziize mu mazzi okumala nga sabiiti era oddemu ozisimbe.\nEnsigo zino zirina okutandika okumeruka mu banga nga lya kitundu kya mwaka. Nsigo ezimu era bwezisigala nga tezimeze, damu kino era ensigo zona zirina okumera oluvanyuma lw’ekiseera ky’enkuba ekidako.\nEmikisa gy’ensigo zino okukula giri 100%, olina kubeera bubeezi muguminkiriza okusobozesa ensigo ezibeera zirudewo okumeruka! Nga omaze okufuna ekinazi ekito, kibeera kigumu, wabula fuba obutakifukirira nnyo mazzi. Ekinazi ekito kyeetaga embeera eteri y’amazzi nny wadde awakalu ennyo. (mu butoonde bwabyo bikulira wansi mu bisikirize by’ebinazi ebikulu), wabula ebinazi ebikulu byetaga mu musaana.\nGenus Parajubaea bye bimu ku binazi by’omumasengereta ga Africa ebisinga okuyiganyizibwa. Kino kijjawo kubanga abantu bagala aw’okulimira, okusala embaawo n’enku, wamu n’okulundirawo ente. Olw’okuba nti ebinazi bino bitera kubeera mu bifo bitoono, kino kibiretede akabi ak’okusanyizibwaawo. Olw’okuba nti ensigo z’ebirime bino nnene, ensasana yabyo nayo ntono. Ekisolo ekisinga okuzibunyisa kye ki Spectacled Bear (Tremarctos ornatus), wabua ate nga nakyo kiyiganyizibwa nnyo omuntu.\n««« Ekiwandiiko ekyavudewo: Ekinazi ekiggumira omuzira Rhapidophyllum hystrix (Ekisansa) Ekiwandiiko ekidako: Emiyembe gya Indoneziya»»»\nOlw’okubiri 31.5.2011 19:24 | Fulumya mu kyapa | Ebinazi


Molekyo - Wikipedia\n(Oleetedwa wano okuva ku Molekyo(Molecule))\nMolekyo zitondekabwawo nga obuziba bubiri (two atoms) oba okusingawo bwekozeemu enkwasowazo ez’enkyusabuziba (chemical bonds).\nSi kikulu okuba nti obuziba bwa kika kimu oba bwa njawulo. Okiraba nti molekyo ziyinza okuba ennyangu oba enzibuwavu. Zino wansi byakulabirako bya molekyu eza bulijjo: a)\tMolekyu y’amazzi (H2O) b)\tMolekyu ya naitogyeni (N2) c)\tMolekyu ya Ozoni (O3) d)\tMolekyu ya kalusiyamu-okisayidi (Calcuim oxide) CaO e)\tMolekyu ya ggulukoosi, C6H12O6. Eno molekyo ekwasiwazibwa atomu za kaboni 6, atomu za k-mazzi 12, n’eza okisigyeni 6. Ggulukoosi kiba kisukaali (sugar) Molekyu ezikolebwa endagakintu(elements) bbiri oba okusingawo ze zikola ekipooli eky’enkyusabuziba (chemical comound). Amazzi, kalusiyamu-okisayidi (calcium oxide), ne ggulukoosi ze zimu ku molekyo ezikola ebipooli eby’enkyusabuziba. Ebipooli byonna ziba molekyu naye si buli molekyu nti kitooli. Molekyu ya Ozoni (O3) n’aya naitogyeni N2 si bitooli. Okiraba nti molekyo kiba “kirimba kya buziba”( a cluster of atoms) bbiri oba okusingawo ezikwasiwaziddwa(bonded) n’enkwasowazo oba “enkwaso”(chemical bonds). Molekyo ntini nnyo era yadde nga zzo nneneko ku atomu nazo zetaagisa enzimbulukusa ey’obusannyalzo(electron microscope). Buli kintu ku Nsi ne ku nkulungo endala kikolebwa molekyo era bwe kityo bwe kiri ku lufuufu olusinga mu bwengula. Molekyo ezasooka zakolebwa emyaka mitwalo ng’asatu oluvannyuma lw’okubwatuka okunene okwaliwo, emyaka egitasukka buwumbi 15 egiyise. Ze zaali molekyo ezisingayo obutini nga obuziba bwa ayidologyeni(hydrogen atoms) bbiri zegasse wamu. Ekiseera bwe kyayitawo semufu, okuva mu njuba ezibumbulukuka ne zibwatuka ne zifulumya mu bwengula ebika bya atomu eby’enjawulo n’ebika bya moolekyo eby’enjawulo, ne bijjawo ne bibuna wonna mu bwengula Kubanga atomu ezisinga mu bwengula zaali za kitondekamazzi, molekyo zino ezisinga zakwasawaza kitondekamazzi ne atomu ey’ekika ekirala. N’olwekyo kitondekamazzi yekwasawaza ne okisigyeni okukola molekyo z’amazzi. Kitondekamazzi yekwasawaza ne kaboni okukola kaboni za nakazzi (hydrocarbons), zino nga ze molekyo ezikola ebiramu byonna. Mu butuufu ekitundu eky’ebiramu ekisinga kirimu mazzi. Ne bwe waali tewannaba kubaawo nkulungo zonna, amazzi ne kaboni za nakazzi zaali zitengejja eyo mu bwengula ku bwazo. Molekyo endala zaakolebwa atomu enzito okusingawo nga sirikoni oba zaabu. Era mu bwengula kaboni za nakazzi ezimu zekwasawaza ne zikola molekyo ennene okusingawo eziyitibwa aminasidi. Enkulungo bwe zatondekebwawo, ezo ezaali zisinga okuba ewala n’enjuba ng’enkulungo ya Kibuuka (jupitor) n’enkulungo ya Ggulu (Neptune) zaakolebwa okusinga molekyo empewufu nga molekyo z’amazzi ne kaboni za nakazzi. Ensi, eyatondekebwawo emyaka nga obwumbi 4.5 egiyise yali eri kumpi nnyo n’enjuba era ng’ekolebwa okusinga molekyo enzito okusingawo nga kkalwe, sirikoni ne minero endala bye bikola enjazi mu magombe g’ensi. Tekinnakakasibwa ngeri ki na ddi amazzi, kaboni eza nakazzi ne aminasidi bwe zajja ku Nsi. Kyokka bwe zatuuka ku Nsi, aminasidi zekung’anya wamu okutondekawo molekyo endala enzibuwavu okusingawo nga ezasooka ku zino zaali asidi za libonyukiraiki oba libonnyukirayikasidi (ribonucleic acids), ne kuddako ebizimbamubiri(proteins). Molekyo y’ebiramu esingayo obunene leero y’endagabutonde (DNA). Buli molekyo y’endagabutonde erimu atomu za kaboni ezisukka mu buwumbi obubiri gattako atomu ez’ebika ebirala nkuyanja. Molekyo zonna zetaaga engeri ey’okukuumira obuziba bwazo awamu.Engeri ebbiri ezisinga okukuumira obuziba bwa mulokyo awamu zirimu: •\tEnkwasowazo ez’ekiyayaano ekyawamu (covalent bonding) nga mu kabonibbiri-okisadi n’amazzi. •\tEnkwasowazo eza ez’ekivaatiso (ionic bonding) nga mu byazi. Ku mulembe guno bannasayansi bayinza okukola ebika bya molekyo ebipya mu laabu n’amakolero nga molekyo za pulasitiika. Pulasitiika nazo molekyo molekyo za kaboni za nakazzi. Abantu era bakola molekyo empya ez’okujjanjabisa endwadde. Tumaze okulaba nti ekiyitibwa erementi mu essomabuzimbe (chemistry), ye matiiriyo ekolebwa akaziba ek’ekika ekimu kyokka yadde nga eyinza okuba atomu essukka mu emu. Ky’olina okumanya kwe kuba nti eba atomu ya kika kimu.\nKyokka ate atomu ez’ebika eby’enjawulo bbiri bwe zekwasawaza (bonding), zikola ekiyitibwa “molekyo” (molecule), kino nga era kiyitibwa kitooli (compound).\nMolekyo eyinza okukolebwa atomu ez’ekika ekimu ezisukka mu emu oba atomu ez’ebika eby’enjawulo. Ebyokulabirako:\n(i)\tObuziba bubiri obwa ayidologyeni bukola molekyo ya ayidologyeni, H2. Eno molekyo nnyangu. (ii)\tObuziba bubiri obwa okisigyeni bukola molekyo ya okisigyeni, O2. N’eno molekyo nnyangu. (iii)\tObuziba busatu obwa okisgyeni bukola molekyu ya Ozoni, “O3”. N’eno molekyu nnyangu. (iv)\tMolekyu y’amazzi H2O, ekolebwa obuziba bwa ayidologyeni bubiri n’akaziba ka okisigyeni kamu. Eyo molekyo nzibuwavu(complex molecule). (v)\tMolekyu y’omunnyo, Nacl2, ekolebwa akaziba ka sodiyamu kamui nakaziba ka kololiini kamu. Eno nayo molekyu nzibuwavu.\nKi ekitali Molekyo?\nObuziba obwa namunigina ez’endagakintu teziba molekyo. Akaziba ka okisigyeni eya namunigina, O, teba molekyo. Kyokka okisigyeni bwe yekwasawaza (bonds) ne okisegyeni nga O2 , O3 oba ne yekwasawaza ku ndagakintu oba akaziba ak’ekika ekirala, eno eba molekyo.\nMolekyo ezasooka ze zaali molekyo ezaali zisingayo obutono. Obuziba bwa ayidologyeni bubiri bweekwasawaza wamu. Bwe waayitawo ekiseera, semufu z’enjuba ne zibwatuka ne ziwanda obuziba(atoms) obw’enjawulo ne watondekebwawo molekyu ez’ebika eby’enjawulo ne zitandika okutseyeeya mu bwengula.\nOlw’okuba obuziba obusinga mu bwengula bwali bwa ayidologyeni, molekyu zino ezisinga obungi zaagatta ayidologyeni ‘akaziba ak’ekika ekirala. Ayidologyeni yeegatta ne okisegyeni okukola molekyo z’amazzi, ayidologyeni yegatta ne kaboni okutondekawo kaboni za nakazzi (hydrocarbons), zino nga ze zizimba buli kiramu.\nN’enkulungo bwe zaali tezinnabaawo, obuziba bw’amazzi ne kaboni za nakazzi (hydrocarbons) bwali buseyeeya mu bwengula ku bwazo.Molekyu ezimu zaakolebwa mu buziba obuzito okusingawo nga sirikoni oba zaabu. Kyokka era mu bwengula kaboni za nakazzi (hydrocarbons) zekwata ne zitondekawo molekyu ennene okusingawo eziyitibwa aminasidi (amino acids). Enkulungo bwe zitondekebwawo, ezo ezaali ewala okuva awali enjuba zaakolebwa okusinga mu molekyu eziwewuka ng’amazzi ne kaboni za nakazzi(hydrocarbons).\nEnsi eyatondekabwawo emyaka nga obuwumbi 4.5 egiyise, yali kumpi ekolebwa okusinga molekyo enzito nga kkalwe (iron).\nSirikoni mungi ne minero endala nazo zaayingira mu nsi gye zaakola enjazi mu magombe g’ensi.\nTekinnaba kukakasibwa ddi molekyu z’amazzi, kaboni za nakazzi, ne aminasidi bwe zayingira ku nsi. Kyokka bwe zaatuuka ku nsi aminasidi zeegatta okukola molekyu endala enzibuwavu oba oli awo okusooka asidi za libonyukiraiki (ribonucleic acids) ne kuddako ebizimbamubiri (proteins). Molekyu y’ebiramu esinga obunene y’endagabutonde (DNA). Buli molekyo ya ndagabutonde erina atomu za kaboni buwumbi bubiri munda mwayo, gattako ebika bya atomu ebirala.\nMolekyo zonna zetaaga engeri y’okukuumira atomu zazo awamu. Engeri enkulu bbiri ezikuumira atomu za molekyo awamu zirimu:\na)\tEnkwasowazo ez’ekigabanyo (covalent bonding). Enkwasowazo ez’ekigabanyo ng’eza kabonibbiri-okisadi n’eya amazzi. b)\tEnkwasowazo ez’ekivaatiso (ionic bonding). Ekika ekinafu nga mu njazi ezisinga obungi. Ku mulembe guno abantu bakola molekyo empya mu laabu n’amakolero. Ezimu ku molekyo ezisinga obunene abantu ze bakola mulimu molekyo za pulasitiika (plastics) ng’ebidomola bya kasasiro n’obuveera. Pulasitika nazo molekyo za kaboni eza nakkazzi (hydrocarbons). Abantu era bakola molekyo empya ez’eddagala.\nBino bigyidwa ku "https://lg.wikipedia.org/w/index.php?title=Molekyo&oldid=26373"\nLast edited on 23 Gwakkuminebiri 2021, at 10:42\nLuno olupapula lwasemba okukyusibwamu ku 10:42, 23 Gwakkuminebiri 2021.


Nsobola ntya okujjuzibwa Omwoyo mutukuvu?\nOlunyiriri olukulu mu kutegeera okujjuzibwa kw’omwoyo mutukuvu luri mu Yokaana 14:16, Yesu bweyasuubiza Omwoyo okuba mu bakkiriza era nti ajja kubababeera mu ebanga lyona. Kikulu okwawula okujjuzibwa Omwoo mutukuvu n’okuweebwa Omwoyo mutukuvu. Omwoyo mutukuvu okuba mu bantu si kya balondemu wabula kya Bakkiriza bonna. Waliwo ebyawandiikibwa bingi ebiwagira ensonga eno. Okusooka, Omwoyo mutukuvu kirabo ekiweebwa bonna abakkiriza mu Kristu nga tewali alekeddwa era nga tewali kakwakulizo konna okujako okukkiriza mu Kristu Yesu. (Yokaana 7:37-37). Eky’okubiri, Omwoyo mutukuvu awebwa ku kaseera omuntu wakkiriza Yesu oba walokokera.(Abaefeeso 1:13). Abagalatiya 3:2 ekattiriza amazima gegame era egamba nti akabonero akateekebwa mulokole n’omwoyo okutuula mu mulokole byonna bitukawo ku kaseera ak’okukkiriza. Eky’okusatu,Omwoyo Mutukuvu atuula mu mukkiriza ebanga lyonna era lubeerera. Omwoyo mutukuvu aweebwa amukiriza nga ekinamuyamba okufuna okugulumizibwa okugya mu Kristu (2 Abakkolinso 1:22; Abaefeeso 4:30).\nKino kyawukana ku kujuzibwa Omwoyo okwogerwako mu Abaefeeso 5:18. Tusobola okwewaayo eri Omwoyo asobole okutufuga era okutujulira. Abaruumi 8:9, n’Abaefeeso 1;13-14 egamba Omwoyo atuula mu buli mukkiriza yenna wabula nti asobola okumunakuwazanga (Abaefeeso 4:30), era emirimu gye muffe netugizikiza. (1 Abasessalonika 5:19). Bwetukkiriza kino okutuukawo, tetufuna bujjuvu bwemirimu gy’Omwoyo Mutukuvu muffe era n’amanyi ge. Okujjuzibwa Omwoyo Mutukuvu kitegeeza nti alina eddembe okukolera mu buli kitundu muffe netusobola okukola Katonda byayagala. Okujjuzibwa Omwoyo mutukuvu tekikwatagana ku bikolwa bya wabweru byokka; wabula akola mu bilowoozo byaffe ebyomunda era n’ebigenderwerwa by’ebikolwa byaffe. Zabbuli 19:14 egamba, “Ebigambo eby'omu kamwa kange n'okulowooza okw'omu mutima gwange bisiimibwe mu maaso go, Ai Mukama, olwazi lwange, era omununuzi wange.”\nEkibi kyekilemesa okujjuzibwa Omwoyo Omutukuvu, era okugondera Katonda y’engeri Omwoyo gyakumibwamu. Abaefeeso 5: etulagira okujjuzibwa Omwoyo omutukuvu: wabula, si kusaba kujjuzibwa Omwoyo kwetuletera okujjuzibwa. Okugondera ebyo Katonda byalagira kisobozesa Omwoyo okukola muffe mu ddembe. Kubanga tukyalina ekibi, tekiboka kujjuzibwa mwoyo buli kiseera. Bwetuyonoona, tulina okwenenya eri Katonda netuza buggya obweyamu bwaffe obw’okujjuzibwa Omwoyo n’okukulemberwa Omwoyo.


Leero mu mboozi y'omukenkufu tukulaze engeri gy'oyinza okukozesa butto wa katunguluccumu okujjanjaba puleesa ne sukaali\nMINISITA omubeezi ow'ebyobulimi, obulunzi, obwegassi n'obutale e Mmengo, Hajji Amisi Kakomo agambye nti obwegassi bwokka bwe bugenda okuddamu okutumbula eby'enfuna by'abantu ba Buganda.\nBino yabyogedde akyalidde abeegassi mu ssaza ly'e Buddu ku wiiki ewedde ng'eno gye yatandikidde enteekateeka eneemutuusa mu masaza ga Buganda gonna ng'alaba engeri ebibiina by'obwegassi eby'enjawulo gye bitambuzibwamu ate n'okuwa abantu amagezi ku ngeri gye biyinza okutandikibwamu ne biwangaala.\n"Tutandika okutalaaga Obwakabaka bwonna okuteeka ekiragiro kya Kabaka eri abantu be okutandika ebibiina by'obwegassi. Tutandikidde ku kukyalira ebyo ebitandikiddwawo era nga birina kye biraga tulabe oba bisobola okweyambisibwa okutandikawo ebirala ng'ekyokulabirako," Hajj Kakomo bwe yayogedde ku nteekateeka eno.\nBwe yabadde ku Lwengo Development Sacco ekirina bammemba 2300 e Kinoni mu disitulikiti y'e Lwengo, yakubirizza abantu ba Buganda okukola ennyo kubanga kino kyakubawonya omuze gw'okusabiriza ate kubawe embavu mu by'ensimbi okwetuusaako ebyetaago mu bulamu.\n"Okukolera awamu kwe kusobola okukyusa ebyenfuna by'abantu nga bwe mumanyi obwegassi bwayitimula nnyo Buganda. Omuntu omu tosobola kukola bintu bino byonna, asobola okukaluubirizibwa," Hajji Kakomo bwe yagasseeko.\nMinisita Kakomo n'ekibinja kye okwabadde Ibrahim Kirwana ng'ono y'avunaanyizibwa ku nsonga z'obwegassi e Mmengo, Sam Muwanga nga mukungu mu BUCADEF bwe babadde balagibwa ebikolebwa aba Kibinge Coffee Farmers' Co-operative Society Ltd. ku kyalo Kyabiiri mu ggombolola y'e Kibinge- Bukomansimbi yakubirizza abantu okwegattira mu mirimu egyo gye bakola.\n"Aba Kibinge muli kyakulabirako mu bulimi bw'emmwaanyi era muyambye ku gavumenti ya Kabaka ku nteekateeka ya ‘mmwaanyi terimba.' Abantu basaanye okubalabirako balime emmwaanyi kuba mulimu ensimbi nnyingi ate bw'ozigattako omutindo, ofunira ddala nga Kibinge bw ebakola. Ntwala omukisa guno okukubira abantu ba Buganda omulanga okunywa kaawa akolebwa mu mmwaanyi ezikolebwa wano nga n'owa Kibinge kwaali," Hajji Kakomo bweyagambye.\nAba Kibinge Coffee balina ba mmemba abasoba 2000 nga bano balima emmwaanyi n'okuzigattako omutindo ate n'okuzisuubula ebweru, balina ekibiina ekitereka ensimbi n'okuziwola.\nOkusinziira ku David Lukwata nga y'akulira emirimu mu Kibinge Coffee yategeezezza ng'ekitongole ekiwola ensimbi bwe kirina ensimbi obukadde 229 ezitambuza bizinensi, obukadde 395 eziterekeddwa bammemba ate n'obukadde 639 eziwoleddwa.\n"Ekibiina kino kyakamala emyaka 24 era ezimu ku nsonga ezikiyambye okuba nga kati kikyali kya maanyi kuliko okukulembeza obwerufu, omutindo ssaako n'okukozesa abakugu. Mu kiseera kino tuli mu kuzimba ekyuma eky'omulembe ekisunsula emmwaanyi ate n'ekizimbe ekirala awagenda okukozesebwa okugatta omutindo ku mmwaanyi zino," Lukwata bwe yayongeddeko.\nHajji Amisi Kakomo\nLwengo Development Sacco\nSam Muwanga nga mukungu mu BUCADEF\nKibinge Coffee Farmers’ Co-operative Society Ltd.


AUDIO! Bobi Wine atandiise olugendo olumutuusa mu State House, abotodde ebyama mu maaso g’Omulangira Nakibinge – The Bridge Uganda\nBannakibiina kya National Unity Platform (NUP) nga bakulembeddwamu Pulezidenti w’ekibiina kyabwe Robert Kyagulanyi Ssetamu amanyikiddwa nga Bobi Wine bakedde kubiteekamu engatto, okukyalirako jjajja w’obuyisiraamu Omulangira Kassim Nakibinge mu makaage e Kibuli.\nBobi awerekeddwako bannakibiina ab’enjawulo omuli omubaka Latif Ssebagala, Mathius Mpuga, omwogezi w’ekibiina Joel Ssenyonyi n’abalala.\nOluvanyuma lw’ensisinkano, jjajja Nakibinge ayogeddeko eri bannamawulire era akubiriza bannayuganda okwenyigira mu byobufuzi n’okusiima bannakibiina kya NUP okubiriza bantu n’okusingira ddala abavubuka okwenyigira mu byobufuzi eby’emirembe.\nJjajja Nakibinge one\nMungeri y’emu asabye ekitongole ekya Poliisi okuwa omukisa abakulembeze ku ludda oluvuganya okwogerako eri abantu baabwe nga basinzira ku Laadiyo ne ttiivi okusinga okubalemesa.\nJjajja Nakibinge Two\nAte Kyagulanyi Ssetamu alambuludde ekibatutte okukyalira Jjajja Nakibinge omuli n’okumutegeeza entekateeka z’ekibiina mu kulonda kwa 2021.\nKyagulanyi n’abakulembeze mu NUP basuubiza okutambulira ku mateeka n’okuweesa abakulembeze ekitiibwa.


1 Bassekabaka 16 | Bayibuli ey'Oku Mukutu Gwaffe Ogwa Intaneeti | New World Translation\n1 Bassekabaka 16:1-34\nYakuwa asalira Baasa omusango (1-7)\nEla, kabaka wa Isirayiri (8-14)\nZimuli, kabaka wa Isirayiri (15-20)\nOmuli, kabaka wa Isirayiri (21-28)\nAkabu, kabaka wa Isirayiri (29-33)\nKyeri azimba Yeriko (34)\n16 Okuyitira mu Yeeku+ mutabani wa Kanani+ Yakuwa yamanyisa omusango gwe yali asalidde Baasa. Yagamba nti: 2 “Nnakuyimusa ne nkuggya mu nfuufu ne nkufuula omukulembeze w’abantu bange Abayisirayiri,+ naye ggwe n’otambulira mu kkubo lya Yerobowaamu, n’oleetera abantu bange Abayisirayiri okwonoona, ne bannyiiza olw’ebibi byabwe.+ 3 Kale ŋŋenda kuzikiriza Baasa n’ennyumba ye, era ennyumba ye nja kugifuula ng’ennyumba ya Yerobowaamu+ mutabani wa Nebati. 4 Omuntu wa Baasa yenna anaafiira mu kibuga, embwa zijja kumulya; era omuntu we yenna anaafiira ku ttale, ebinyonyi eby’omu bbanga bijja kumulya.” 5 Ebyafaayo ebirala byonna ebikwata ku Baasa, ebyo bye yakola nga mw’otwalidde n’ebikolwa bye eby’obuzira, biwandiikiddwa mu kitabo ky’ebyafaayo by’ekiseera kya bakabaka ba Isirayiri. 6 Awo Baasa n’agalamizibwa wamu ne bajjajjaabe, n’aziikibwa e Tiruza,+ mutabani we Ela n’amusikira ku bwakabaka. 7 Ate era okuyitira mu nnabbi Yeeku mutabani wa Kanani, Yakuwa yamanyisa omusango gwe yali asalidde Baasa n’ennyumba ye, olw’ebibi byonna bye yali akoze mu maaso ga Yakuwa, bw’atyo n’amunyiiza olw’ebikolwa bye, n’aba ng’ennyumba ya Yerobowaamu, era n’olw’okuba yatta Nadabu.+ 8 Mu mwaka ogw’amakumi abiri mu omukaaga ogw’obufuzi bwa Kabaka Asa owa Yuda, Ela mutabani wa Baasa yafuuka kabaka wa Isirayiri mu Tiruza, era yafugira emyaka ebiri. 9 Omuweereza we Zimuli, eyali akulira ekimu eky’okubiri eky’eggye lye ery’oku magaali, yamukolera olukwe bwe yali nga yeekatankira omwenge e Tiruza mu nnyumba ya Aluza, eyali akulira ennyumba ya kabaka e Tiruza. 10 Zimuli yayingira n’amutta+ mu mwaka ogw’amakumi abiri mu omusanvu ogw’obufuzi bwa Kabaka Asa owa Yuda, ye n’atandika okufuga mu kifo kye. 11 Zimuli olwafuuka kabaka, nga kyajje atuule ku ntebe ye ey’obwakabaka, n’atta ab’ennyumba ya Baasa bonna. Teyalekawo musajja* n’omu, k’abe omu ku b’eŋŋanda ze* oba mikwano gye. 12 Bw’atyo Zimuli n’azikiriza ab’ennyumba ya Baasa bonna, nga Yakuwa bwe yali ayogedde ku Baasa okuyitira mu nnabbi Yeeku.+ 13 Ekyo kyabaawo olw’ebibi byonna Baasa ne mutabani we Ela bye baakola, n’olw’ebibi bye baaleetera Isirayiri okukola ne banyiiza Yakuwa Katonda wa Isirayiri n’ebifaananyi byabwe ebitalina mugaso.+ 14 Ebyafaayo ebirala ebikwata ku Ela, ebyo byonna bye yakola, biwandiikiddwa mu kitabo ky’ebyafaayo by’ekiseera kya bakabaka ba Isirayiri. 15 Mu mwaka ogw’amakumi abiri mu omusanvu ogw’obufuzi bwa Kabaka Asa owa Yuda, Zimuli yafuuka kabaka, era yafugira ennaku musanvu e Tiruza, amagye bwe gaali nga gasiisidde okulwanyisa Gibbesoni+ eky’Abafirisuuti. 16 Awo amagye agaali gasiisidde ne gawulira nga kigambibwa nti: “Zimuli akoze olukwe n’atta kabaka.” Ku lunaku olwo, Abayisirayiri bonna baddira Omuli+ omukulu w’eggye ne bamufuula kabaka wa Isirayiri mu lusiisira. 17 Omuli n’Abayisirayiri bonna ne bava e Gibbesoni ne bagenda ne bazingiza Tiruza. 18 Zimuli bwe yalaba ng’ekibuga kiwambiddwa, n’agenda mu munaala ogw’oku nnyumba ya* kabaka, n’akuma omuliro ku nnyumba ne yeeyokeramu, n’afa.+ 19 Ekyo kyabaawo olw’okuba yayonoona bwe yakola ebibi mu maaso ga Yakuwa era bwe yatambulira mu kkubo lya Yerobowaamu, n’olw’ekibi kye yaleetera Isirayiri okukola.+ 20 Ebyafaayo ebirala ebikwata ku Zimuli n’olukwe lwe yakola, biwandiikiddwa mu kitabo ky’ebyafaayo by’ekiseera kya bakabaka ba Isirayiri. 21 Awo Abayisirayiri ne beeyawulamu ebitundu bibiri. Abamu ne bagoberera Tibuni mutabani wa Ginasu nga baagala okumufuula kabaka, ate abalala ne bagoberera Omuli. 22 Naye abantu abaali bagoberera Omuli baasinga amaanyi abo abaali bagoberera Tibuni mutabani wa Ginasu; Tibuni n’afa, Omuli n’afuuka kabaka. 23 Mu mwaka ogw’amakumi asatu mu ogumu ogw’obufuzi bwa Kabaka Asa owa Yuda, Omuli yafuuka kabaka wa Isirayiri, era yafugira emyaka 12. Mu Tiruza yafugirayo emyaka mukaaga. 24 Yagula olusozi Samaliya ku Semeri ttalanta* bbiri eza ffeeza, n’aluzimbako ekibuga. Ekibuga kye yazimba yakituuma Samaliya,*+ erinnya lya Semeri nnannyini lusozi* olwo. 25 Omuli yakolanga ebintu ebibi mu maaso ga Yakuwa, era yali mubi okusinga bonna abaamusooka.+ 26 Yatambulira mu makubo gonna aga Yerobowaamu mutabani wa Nebati ne mu kibi kye yaleetera Abayisirayiri okukola ne banyiiza Yakuwa Katonda wa Isirayiri n’ebifaananyi byabwe ebitalina mugaso.+ 27 Ebyafaayo ebirala ebikwata ku Omuli, ebyo bye yakola nga mw’otwalidde n’ebikolwa bye eby’obuzira, biwandiikiddwa mu kitabo ky’ebyafaayo by’ekiseera kya bakabaka ba Isirayiri. 28 Awo Omuli n’agalamizibwa wamu ne bajjajjaabe n’aziikibwa mu Samaliya, Akabu+ mutabani we n’amusikira ku bwakabaka. 29 Akabu mutabani wa Omuli yafuuka kabaka wa Isirayiri mu mwaka ogw’amakumi asatu mu omunaana ogw’obufuzi bwa Kabaka Asa owa Yuda, era Akabu mutabani wa Omuli yafugira Isirayiri mu Samaliya+ emyaka 22. 30 Akabu mutabani wa Omuli yali mubi nnyo mu maaso ga Yakuwa okusinga bonna abaamusooka.+ 31 Nga gy’obeera nti kyali kintu kitono nnyo okutambulira mu bibi bya Yerobowaamu+ mutabani wa Nebati, Akabu era yawasa Yezebeeri+ muwala wa Esubbaali kabaka w’Abasidoni,+ n’atandika okuweereza Bbaali+ era n’okumuvunnamira. 32 Ate era yazimbira Bbaali ekyoto mu nnyumba* ya Bbaali+ gye yazimba mu Samaliya. 33 Akabu yakola n’ekikondo ekisinzibwa.*+ Akabu yakola bingi okunyiiza Yakuwa Katonda wa Isirayiri okusinga bakabaka ba Isirayiri bonna abaamusooka. 34 Mu kiseera ky’obufuzi bwa Akabu, Kyeri Omubeseri yazimba Yeriko. Bwe yazimba omusingi gwakyo, yafiirwa Abiraamu mutabani we omuggulanda, ate bwe yawangamu enzigi zaakyo, yafiirwa Segubi mutabani we omuggalanda, nga Yakuwa bwe yayogera ng’ayitira mu Yoswa mutabani wa Nuuni.+\n^ Laba obugambo obuli wansi ku 1Sa 25:22.\n^ Oba, “ku bandiwooledde eggwanga olw’omusaayi gwe.”\n^ Litegeeza, “Kya Kika kya Semeri.”\n^ Obut., “mukama w’olusozi.”


Bukedde Online - Bannamateeka bayingidde ku by'okutunda ennyumba ya Moze Radio\nBannamateeka bayingidde ku by'okutunda ennyumba ya Moze Radio\nKitatta agenda kuwozesebwa kkooti y'amagye...\nNnamwandu wa Moze addukidde ku Poliisi ku...\nBANNAMATEEKA ba kkampuni ya Katende and Sempeebwa bayingidde mu nsonga za z’omugenzi Moze bwe bayise aba famire ye babasisinkane ku byobugagga by’omugenzi boogere ne ku by’okutunda ennyumba y’e Makindye.\nAmaka g'aba Goodlyfe agakaayanirwa n'eyali maneja waabwe, Jeff Kiwanuka\nMunnamateeka omukuukuutivu mu kibuga, John Katende y’abadde looya wa Moze nga y'amuwabula ku nsonga zonna ez’amateeka era mu kiti kino, Mw. Katende mwe yasinzidde okuyita aba famire abalage mu butongole ebyobugagga omugenzi bye yamulekera ne bye yamutegeeza ng'akyali mulamu.\nMuganda wa Moze ayitibwa Meddie Sembajja yategeezezza nti, looya Katende yabayise bamusisinkane ku Mmande era nga mu bantu abateekeddwa okwetaba mu nsisinkano eno kwe kuli bannamwandu ba Moze abasatu, Jeniffer Robinson, Karen Anbro, ne Lilian Mbabazi, n’aba famire abalala.\nBino byonna we bijjidde ng'eyali maneja wa Good Lyfe Jeff Kiwanuka yagenda mu kkooti n’awaaba omusango ng’akaayanira enju y’e Makindye era ayagala etundibwe bagabane ssente kuba alumiriza nti naye yateekako ssente ze mu kugula ettaka n’okuzimba enju eyo.\nBalaamu Barugahara ategekera abayimbi ebivvulu era nga yakoze kinene mu kuziika Moze gye buvuddeko yawadde famire y’omugenzi amagezi ekkirize batunde ennyumba y’e Makindye bagabane ssente abantu basatu okuli ab’oludda lw’omugenzi Moze, Weasel (Douglous Mayanja) n’eyali maneja waabwe Jeff Kiwanuka.\nKyokka bino aba famire ya Moze baabigaanyi nga bagamba nti Jeff talina mugabo gwonna ku nnyumba y'e Makindye kubanga ebiwandiiko bye balina biraga nti ennyumba eno ya bantu babiri, omugenzi Moze ne Weasel noolwekyo Kiwanuka bw'aba aliko ky'akaayanira agende mu kkooti esalewo.\nSembajja era yatangaazizza nti, n'ettaka ly’e Ntebe ne Kagga Moze gye yaziikiddwa Jeff talinaako mugabo.\nKino kiddiridde Jeff ng’omugenzi yaakafa, okukubira Balaam essimu n’amulabula nti Moze tebageza ne bamuziika mu ttaka ly'e Kagga.\nFamire ya Moze entamizza okuyamba abantu - Balaam


Bukedde Tv ereese empaka z’ebitone.\nBukedde Tv ekuleetedde empaka z’okwolesa ebitone owangule ssente.\nMU kaweefube w’okuyamba okutumbula ebitone n’okuddiza ku balabi baayo, Bukedde TV1 ereese empaka ezituumiddwa ‘Yolesa ekitone’ ezigendereddwamu okuwa Bannayuganda okwolesa ebitone ebyenjawulo bye balina ate bawangule ne ssente.\nNg’ayanjula enteekateeka eno mu lukung’aana lwa lwa bannamawulire olwatudde eggulo ku Hotel Africa, Moses Kasasa avunaanyizibwa ku biweerezebwa ku mpewo za Bukedde TV1 yategeezezza nti kino ekikoleddwa kigenda okuyamba Bannayuganda okufuna omukisa okulaga ebitone bye balina n’okubikulaakulanya .\n“Buli muntu omukulu n’omuto akkirizibwa okuvuganya mu mpaka zino ate okuzeetabamu kikumala okufuuka omuwanguzi ne bw’oba tofunye ssente era nkubiriza Bannayuganda abalina buli kika ky’ebitone okuzijjumbira ate beekuumire ku Bukedde TV okulaba ebinaaba bikwatiddwa nga biragibwa.\nPower Man nga asitudde Masembe owa Bukedde\nTugenda kutalaaga eggwanga nga tutandikira, Jinja nga June 8, 2019, Masaka – June 15, 2019, Gulu- June 22,2019 ne Kampala June 29-30, 2019.”\nOmuwanguzi waakufuna obukadde 10. Kenneth Oduka avunaanyizibwa ku kutumbula Bukedde TV yategeezezza nti empaka zino ziwagiddwa aba Harris International abakukolera eky’okunywa kya Funtime so nga aba Kunta Production be bajja okukwata ebinaafulumizibwa. Nga banoonya abalina ebitone, abantu bataano be bagenda okusunsulwamu okuva e Jinja, Masaka ne Gulu ate mu Kampala abantu 15.\nomuwala eyeeyita African Gift nga yeewese omubiri.\nBano oluvannyuma baakuvuganya balondeko abasatu abanaaba basinze nga ku bano omuwanguzi waakufuna obukadde 10, owookubiri obukadde 4 ate owookusatu akakadde kamu.\nABASAZI B’EMPAKA BAKUNZE ABANTU OKUJJUMBIRA EMPAKA\nMu mbeera ey’okulaba nti empaka zino zitambulira ddala bulungi. Balonze munnakatemba Alex Mukulu ne Iryn Namubiru okubeera abamu ku basazi b’empaka zino ate bakazannyirizi Madrat ne Chiko be bagenda okubeera abanjuzi b’empaka zino.\nab'obugologosi nabbo babaddeyo\nNg’ayogera ku mpaka zino, Namubiru yasoose kusiima Bukedde TV okuvaayo n’enteekateeka eno era yakubirizza abantu abalina ebitone okukozesa omukisa guno okubiraga kubanga Bukedde erabibwa ensi yonna.\nMadrat ne Chiko baategezezza nti omuntu anaalabikira kuBukedde ng’ayolesa ekitone alina emikisa mungi okufuna abamuteekamu ssente. Bino bijja kulagibwa ku Bukedde TV 1 buli lunaku okuva ku ssaawa 12.45 akawungeezi okutuuka ku 1.00 ate ku Ssande okuva ku ssaawa 2.00 ez’ekiro okutuuka ku 3.00.


Ekkobe litutte engabo y’ebika – ababaka\nHome Topic Ekkobe litutte engabo y’ebika\nEkkobe litutte engabo y’ebika\nHome › Forums › Culture, Edutainment and Pure Fun › Ebyemizannyo / Sports › Ekkobe litutte engabo y’ebika\nTagged: Pac EllBoargy\nAugust 24, 2008 at 5:39 pm #17442\nBAZZUKULU ba Namwama e Buwama abeddira Ekkobe eggulo beewandiise mu byafaayo by’omupiira gw’ebika by’Abaganda bwe baakubye Endiga ggoolo 1-0 mu kisaawe e Nakivubo.\nMu maaso ga Ssaabasajja Kabaka ne nnamungi w’omuntu eyeeyiye mu kisaawe, Ekkobe lyatutte eddakiika 13 zokka okulengera akatimba ka bazzukulu ba Lwomwa, abaaleeta ekirowoozo ky’okutegeka emipiira gino.\nEmmanuel Nsereko, omu ku baasinze okutigomya Endiga, ye yateebye ggoolo eyawadde Ekkobe engabo omulundi ogusoose mu byafaayo byayo mu ddakiika ey’e 13 ekisaawe ne kisaanuuka.\nEndiga, eyabuzeemu omuteebi waayo Geoffrey Sserunkuuma owa Nalubaale FC yalabise ng’omupiira guno gugizitooweredde okusinga gy’ezze ewuuta obuva mu nzannya ezikulembedde fayinolo.\nMu kubaka, Emmamba yakubye Enkima mu gwasooseewo ate ababaka ba palamenti ne baminisita ba Kabaka baalemaganye 0-0.\n0BUNNAMWAYA FC, eya pulezidenti wa FUFA, Lawrence Mulindwa, olwaleero egenda kuzannya omupiira ogusooka oluvannyuma lw’okukeculwako obubonero mukaaga ng’erangibwa okuzannyisa Hakim Ssenkuma eyali akyali ku kkoligo lya kaadi mmyuufu.\nPublished on: Saturday, 23rd August, 2008\nAugust 24, 2008 at 7:22 pm #19434\nHa wabula mpozzi ekyensaalwa…ezange nabadde nzitadde ku ndiga,Serunkuuma onzise!! Naye kale kasita byonna byaffe. Abe kkobe muyogeyoge. Tukwatagane nate omwaaka ogujja.\nAugust 25, 2008 at 2:43 am #19441\nAbewaffe abe Kkobe mutubulire gye zinasindogomera tuyite n’agutunda nga tubayozayoza omuzannyo omuwoomu gwe mwazannye , Kandabe ye ani gweninayo mu Kkobe, bo abe Ndiga nja kulindako okubetambala bamale okuddamu amaanyi nga betegekera omwaaka omuggya .\nBanaffe mutuzaamu amaanyi okuwulira nti emipiira gyaffe egyebika giddamu okuwagirwa, Buganda tugikomyeewo ku Map ngedda\nAugust 25, 2008 at 5:31 pm #19446\nAugust 26, 2008 at 1:42 am #19450\nMulongo ositutudde enkuuli lwaaki oleeta olutalo, oba abolulyo olulangira bebaali ba difiri onomanya otya , Wamma tubulire Mumbejja oba bo tebakkirizibwa kusamba mipiira kuba oyinza okuba ngolina okubegendereza obutabakuba makuuuli.\nAugust 26, 2008 at 1:53 am #19451\nKati Mulongo lwaaki okuba evvu bwootyo? Wamma aba bimanyiiko mujje muntaase naye nze Maama wange kye yangambako nti nga Muteesa yali akuba akapiira nosigala ngoyagala nga kyasoma e Buddo, nalina ne cousin wange eyakasamba nga, nga naye atebesa ffujjo, kale kyendowooza nti na bolulyo olulangira nabo nga bakoze team bagusamba nebaleka nga bakyaala bawunikiridde , nebabasubiza nokubanyiga nakanyama gwebaba bafunye nga basala abalala , ate bwebatuuka okuteeba goolo egaziwa magically neenywa kagenderere, Njakwongera okubinonyerezaako bino.


Pikipiki emulondodde okumala wiiki bbiri\nKIRUMIRA nga tannattibwa, waliwo pikipiki ebadde emulondoola okumala wiiki bbiri. Era ensonga n’azitegeezaako aba famire, aba LC ne mikwano gye.\nEnnaku ssatu ezaakumbedde Olwomukaaga lwe baamusse, yagisanga emuteeze okumpi n’ekifo we baamuttidde.\nKw’olwo yali atutte mmotoka mu paakingi eriraanye we baamuttidde. Emmotoka abadde agisuza mu paakingi.\nNnamwandu Mariam Kirumira yannyonnyodde embeera gye babadde batambuliramu okumala wiiki nga bbiri alyoke afe ng’abateeberezebwa okumutta babadde bamutiisatiisa nga bamukubira essimu n’okuweereza obubaka.\nAbadde ava awaka n’agenda ku luguudo mu mikwano gye naye ng’atambulira mu kutya.\nWiiki ezo bbiri tubadde ku bunkeke. Olumu pikipiki yagenda emuvaako emabega n’atya nnyo kubanga pikipiki yali nnene ate ng’agivuga ayambadde ekikooti talabika bulungi. Kirumira yatya n’aweta emmotoka n’addayo emabega gy’ava, olwo pikipiki ne yeeyongerayo.\nMukazi we yagambye nti emirundi mingi abadde asanga abasajja abali ku pikipiki n’abeekengera kyokka ekirungi okutuuka ewuwe balina amakubo agenjawulo. Abadde agakyusakyusa.\nOluusi abadde asanga abantu n’abeekengera n’asooka akyama mu maka g’abantu. Agamba nti bba lwe yafa, yakeera ku makya n’ansiibula. Wabula nga mmulaba alina ekimweraliikiriza.\nWaliwo omuvubuka (amannya galekeddwa) eyagambye nti ku ssaawa nga 3:00 ez’enkya ku Lwomukaaga, yalabye abavubuka abaabadde ku pikipiki ennene nga bambuka bwe bakkirira okuva ku luguudo olunene e Bulenga ne bakwata olugenda ewa Kirumira. Era Kirumira bwe yafuluma ku ssaawa nga 5:00 ez’enkya n’ayambuka nabo ne bamugoberera.\nOmuvubuka yagambye twabadde tulowooza nti osanga bamuwadde abakuumi abambadde engoye ezaabulijjo kyokka twagenze okuwulira ekiro nti bamusse.


Bukedde Online - Wuuno omulamuzi ateeka ssente mu ttiimu y'Ekibe\nBeekokkodde enguudo embi e Ssembabule\nOMULAMUZI wa Kkooti ensukkulumu, Esther Kisakye akulembedde ttiimu y’ekika ky'ekibe n'agituusa ku luzannya lwa ttiimu 16 mu mpaka z'ebika bya Baganda egiyindira mu kisaawe e Wankulukuku.\nOmulamuzi Kisakye (wakati) n'omukulu w'kika ky'ekibe (mu kkanzu) ne ttiimu yaabwe.\nKibe 3-0 Nkerebe\nBino byabaddewo ku Lwokuna akawungeezi Kisakye bwe yeegasse ku mukulu w’ekika ky'e Kibe, Muyige Sulaiman Kinalwa ne bakulemberamu ttiimu y'e Kibe eyawangude Enkerebwe ku ggoolo 3-0 ne yesogga oluzannya lwa ttiimu 16 mu mpaka zino.\nEmbeera eno yasanyusiza abawagizi ba ttiimu eno ne bawera okwongera okuwuttula ttiimu endala omuli Ente gye bagenda okuttunka nayo ku luzannya luno.\n“Mu bulamu bwange nasigaza ebintu bisatu omuli; ekika kyange, ekkanisa n’omulimu gwange era bino byengenda okutandika okuwa obudde obusinga mukiseera kino,”,batyo Kisakye bwe yategeezezza ng’ayogerako eri abazannyi n’abawagizi ba ttiimu eno ku kisaawe e Wankulukuku.\nEmbeera eno yaccamudde abawagizi n’abakungu b’ekika kino abakulembedwa Muyige Sulaiman Kinaalwa,Herbert Mukasa (akulira ttiimu) ne Eddy Sseremba nabo abaasazeewo okwongera abazannyi ssente nga bagamba nti baagala babakubire Ente ku luzannya oluddako.


Wordplanet: Baibuli y'Oluganda - ENDAGAANO ENKADDE - Eseza Esther\n5 Awo ennaku ezo bwe zaatuukirira, kabaka n'afumbira embaga abantu bonna abaali bali awo mu lubiri w'e Susani, abakulu n'abato, ennaku musanvu, mu luggya olw'oku lusuku olw'olubiri lwa kabaka;\nEseza - Essuula 2\n1 Awo oluvannyuma lw'ebyo, obusungu bwa kabaka Akaswero bwe bwakkakkana, n'alyoka ajjukira Vasuti n'ekyo kye yakola n'ekyo ekyateekebwa eri ye.\n3 era kabaka ateekewo abaami mu masaza gonna ag'omu bwakabaka bwe, bakuŋŋaanyize abawala abato abalungi bonna e Susani mu lubiri mu nnyumba y'abakazi, mu mukono gwa Kegayi omulaawe wa kabaka, omukuumi w'abakazi; era ebintu byabwe eby'okulongoosa babiweebwe:\n5 Waaliwo Omuyudaaya mu Susani mu lubiri, erinnya lye Moluddekaayi mutabani wa Yayiri mutabani wa Simeeyi mutabani wa Kiisi Omubenyamini;\n8 Awo olwatuuka ekiragiro kya kabaka n'etteeka lye bwe byawulirwa, n'abawala bangi nga bakuŋŋaanidde e Susani mu lubiri mu mukono gwa Kegayi, awo Eseza n'atwalibwa mu nnyumba ya kabaka mu mukono gwa Kegayi omukuumi w'abakazi.\n9 Awo omuwala oyo n'amusanyusa, n'afuna ekisa eri ye; n'ayanguwa okumuwa ebintu bye eby'okulongoosa wamu n'emigabo gye n'abawala omusanvu abaagwanira okubamuwa nga baggibwa mu nnyumba ya kabaka: n'amujjulula ye n'abawala be n'abayingiza mu kifo ekyasinga obulungi mu nnyumba ey'abakazi.\n12 Awo oluwalo olwa buli muwala bwe lwajja okuyingira eri kabaka Akaswero, ng'amaze okukolerwa ng'etteeka ery'abakazi bwe liri emyezi kkumi n'ebiri, (kubanga ennaku ez'okulongoosa kwabwe bwe zaatuukiriranga bwe zityo, emyezi mukaaga amafuta ag'omugavu, n’emyezi mukaaga eby'akaloosa n'ebintu eby'okulongoosa abakazi,)\n14 Yagenda akawungeezi n'akomawo enkya mu nnyumba ey'abakazi ey'okubiri mu mukono gwa Saasugazi omulaawe wa kabaka eyakuumanga abazaana: teyayingira nate eri kabaka, wabula nga kabaka amusanyukidde, era ng'ayitiddwa n'erinnya.\n15 Awo oluwalo lwa Eseza omuwala wa Abikayiri kitaawe wa Moluddekaayi omuto eyamutwala okuba omwana we bwe lwali lutuuse, okuyingira eri kabaka, teyaliiko kye yeetaaga wabula ebyo Kegayi, omulaawe wa kabaka, omukuumi w'abakazi, bye yalagira. Eseza n'aganja mu maaso g'abo bonna abaamutunuulira.\n21 Awo mu biro ebyo, Moluddekaayi ng'atudde mu mulyango gwa kabaka, babiri ku balaawe ba kabaka, Bigusani ne Teresi, ku abo abaakuumanga oluggi, ne basunguwala ne bagezaako okukwata kabaka Akaswero.\nEseza - Essuula 3\n1 Awo oluvannyuma lw'ebyo kabaka Akaswero n'akuza Kamani mutabani wa Kammedasa Omwagaagi n’amusukkiriza, n'agulumiza entebe ye okusinga abakungu bonna abali naye.\n2 Awo abaddu bonna aba kabaka abaali mu mulyango gwa kabaka ne bakutamira Kamani ne bamuvuunamira: kubanga kabaka bwe yali alagidde bw'atyo ebigambo bye. Naye Moluddekaayi teyamukutamira so teyamuvuunamira.\n4 Awo olwatuuka bwe baayogeranga naye buli lunaku naye n'atabawulira, ne babuulira Kamani okulaba ebigambo bya Moluddekaayi oba nga binaanywera: kubanga yali ababuulidde nga Muyudaaya.\n8 Awo Kamani n'agamba kabaka Akaswero nti Waliwo abantu abasaasaanye abataataaganye mu mawanga mu masaza gonna ag'obwakabaka bwo; n'amateeka gaabwe tegafaanana mateeka ga ggwanga lyonna; so tebakwata mateeka ga kabaka; kyekiva kirema okugasa kabaka okubaganya.\n15 Awo ababaka ne banguwa ne bagenda olw'ekiragiro kya kabaka, etteeka ne libuulirwa mu lubiri lw’e Susani: awo kabaka ne Kamani ne batuula okunywa; naye ekibuga kya Susani ne kibulwa amagezi.\nEseza - Essuula 4\n7 Awo Moluddekaayi n'amubuulira byonna ebyamubaako, n'ebintu bwe byenkanira ddala Kamani bye yasuubiza okusasula mu mawanika ga kabaka olw'Abayudaaya, okubazikiriza.\n16 Genda okuŋŋaanye Abayudaaya bonna abaliwo mu Susani, munsiibire, so temulya newakubadde okunywa ennaku ssatu emisana n'ekiro; era nange n'abawala bange tunaasiiba bwe tutyo: bwe ntyo bwe ndiyingira eri kabaka, ekitali kya mu mateeka: era bwe ndizikirira, ndizikirira.\nEseza - Essuula 5\n8 oba nga ŋŋanze mu maaso ga kabaka, era kabaka bw'anaasiima okumpa kye nsaba, n'okutuukiriza kye nneegayirira, kabaka ne Kamani bajje eri embaga gye ndibafumbira, era enkya ndikola nga kabaka bw'agambye.\n12 Era Kamani n'ayogera nti Weewaawo, Eseza kaddulubaale teyaganya muntu yenna kuyingira wamu ne kabaka eri embaga gye yali afumbye wabula nze; era n'enkya ampise wamu ne kabaka.\n14 Awo Zeresi mukazi we ne mikwano gye bonna ne bamugamba nti Basimbe ekitindiro obuwanvu bwakyo emikono amakumi ataano, enkya oyogere ne kabaka okuwanika Moluddekaayi okwo: kale olyoke oyingire ne kabaka eri embaga ng'osanyuka Ekigambo ekyo ne kisanyusa Kamani; n'asimbya ekitindiro.\nEseza - Essuula 6\n3 Awo kabaka n'ayogera nti Kitiibwa ki na bukulu ki Moluddekaayi bye yaweebwa olw'ekyo? Awo abaddu ba kabaka abaamuweerezanga ne boogera nti Tewali kintu kyaweereddwa.\n11 Awo Kamani n'addira ebyambalo n'embalaasi, n'ayambaza Moluddekaayi, n'amwambaza okuyita mu luguudo olw'ekibuga, n'alangirira mu maaso ge nti Bw'atyo bw'anaakolebwa omusajja kabaka gw'asanyukira okumussaamu ekitiibwa.\n12 Awo Moluddekaayi n'akomawo eri omulyango gwa kabaka. Naye Kamani n'ayanguwa n’agenda ewuwe, ng'anakuwadde era ng'abisse ku mutwe gwe.\n13 Awo Kamani n'abuulira Zeresi mukazi we ne mikwano gye bonna byonna ebyamubaddeko. Awo abasajja be abagezi ne Zeresi mukazi we ne bamugamba nti Moluddekaayi gw'otanulidde okugwa mu maaso ge, oba nga wa ku zzadde lya Bayudaaya, tojja kumusinga, naye tolirema kugwa mu maaso ge.\nEseza - Essuula 7\n4 kubanga tutundiddwa, nze n'abantu bange okuzikirizibwa, okuttibwa n'okubula. Naye singa tutundiddwa okuba abaddu n'abazaana, nandisirise, newakubadde ng'omulabe teyandiyinzizza kuliwa kabaka bye yandifiiriddwa.\n5 Awo kabaka Akaswero n'alyoka ayogera n'agamba Eseza kaddulubaale nti Ani era ali ludda wa ayaŋŋanga okugezaako mu mutima gwe okukola bw'atyo?\n7 Awo kabaka n'agolokoka ng'aliko ekiruyi n'ava ku mbaga ey'omwenge n'ayingira mu lusuku olw'omu lubiri: Kamani n'ayimirira okusaba obulamu bwe eri Eseza kaddulubaale; kubanga yalaba obubi kabaka bw'amuteeserezza.\n9 Awo Kalubona, omu ku balasawe abaali mu maaso ga kabaka, n'ayogera nti Era, laba, ekitindiro, obuwanvu bwakyo emikono amakumi ataano Kamani kyakoledde Moluddekaayi, eyayogera olwa kabaka ebirungi, kiyimiridde mu nnyumba ya Kamani. Kabaka n'ayogera nti Mumuwanike okwo.\n10 Awo ne bawanika Kamani ku kitindiro kye yali asimbidde Moluddekaayi. Awo obusungu bwa kabaka ne bukkakkana.\nEseza - Essuula 8\n6 kubanga nnyinza ntya okugumiikiriza okutunuulira obubi obulijja ku bantu bange? oba nnyinza ntya okugumiikiriza, okutunuulira baganda bange nga babazikiriza?\n7 Awo kabaka Akaswero n'agamba Eseza kaddulubaale ne Moluddekaayi Omuyudaaya nti Laba, mpadde Eseza ennyumba ya Kamani, naye bamuwanise ku kitindiro, kubanga yateeka omukono gwe ku Bayudaaya.\n13 Awo ne balaalika amawanga gonna ebyaggibwa ku kiwandiike, ekiragiro kirangirirwe mu buli ssaza, era Abayudaaya babe nga beeteekeddeteekedde olunaku olwo okuwalana eggwanga ku balabe baabwe.\n14 Awo ababaka abeebagala ebisolo eby'embiro ebyakolanga omulimu gwa kabaka ne bagenda, ekiragiro kya kabaka nga kibakubiriza era nga kibanguya; awo ekiragiro ne kirangirirwa mu lubiri lw’e Susani.\nEseza - Essuula 9\n4 Kubanga Moluddekaayi yali mukulu mu nnyumba ya kabaka, n'ettutumu lye ne lyatiikirira okubuna amasaza gonna: kubanga omusajja oyo Moluddekaayi yeeyongerayongeranga.\n5 Awo Abayudaaya ne batta abalabe baabwe bonna nga babakuba n'ekitala, nga babazikiriza nga babamalawo, ne bakola nga bwe baayagala abo abaabakyawa.\n6 Ne mu lubiri lw'e Susani Abayudaaya ne batta ne bazikiriza abasajja ebikumi bitaano.\n14 Awo kabaka n'alagira bakole bwe batyo: kale ne balangirira etteeka mu Susani; ne bawanika batabani ba Kamani ekkumi.\n16 Awo Abayudaaya abalala abaali mu masaza ga kabaka ne bakuŋŋaana ne beesibira obulamu bwabwe, ne baba n'okuwummula eri abalabe baabwe, ne batta ku bo abaabakyawa obukumi musanvu mu enkumi ttaano; naye ne batassaako mukono gwabwe ku munyago.\n17 Ebyo byabaawo ku lunaku lw'ekkumi n'essatu olw'omwezi Adali; ne ku lunaku lwagwo olw'ekkumi n'ennya ne bawummula; ne balufuula olunaku olw'okuliirako embaga n'olw'okusanyukirako.\n18 Naye Abayudaaya abaali mu Susani ne bakuŋŋaanira ku lunaku lwagwo olw'ekkumi n'essatu ne ku lunaku lwagwo olw'ekkumi n'enya; ne ku lunaku lwagwo w'ekkumi n'ettaano ne bawummula ne balufuula olunaku olw'okuliirako embaga n'olw'okusanyukirako.\n19 Abayudaaya ab'omu byalo abaabeeranga mu bibuga ebitaliiko bbugwe kyebaava bafuula olunaku olw'ekkumi n'ennya olw'omwezi Adali olunaku olw'okusanyukirako n'okuliirako embaga era olunaku olulungi era olw'okuweerezaganirako emigabo.\nEseza - Essuula 10\n2 Era ebikolwa byonna eby'obuyinza bwe n'amaanyi ge n'okutegeereza ddala obukulu bwa Moluddekaayi bwe bwenkana, kabaka bwe yamukuza, tebyawandiikibwa mu kitabo eky'ebyomumirembe gya bassekabaka b'e Bumeedi n'e Buperusi?


Ebitundu bibiri bikubye ekibuga Beirut – Get up to 50% off when you buy multiple small stickers.\nOkubwatuka kubiri, okw’okubiri nga kunene nnyo okusinga okwasooka, kwakubye ekibuga Beirut akawungeezi k’Olwokubiri ne kutta abantu 154 ne balumya abantu abasoba mu 5,000 n’okwonoona ebintu bingi. Abantu abasoba mu 1,000 be baweereddwa ebitanda, era 120 bakyali mu mbeera mbi ku Lwokutaano okusinziira ku minisita w’ebyobulamu mu Lebanon, Hamad Hassan.\nOkubwatuka okw’okubiri kwasindika ekiwujjo ekifuumuuka era ekimyufu waggulu waggulu w’omwalo gw’ekibuga ne kireetawo ebbidde ery’okukankana eryamenya endabirwamu okumala mayiro eziwera. Wadde nga waliwo ekikwekweto ekinene eky’okunoonya, abantu bangi bakyalowoozebwa nti babuze mu kibuga kino ekikulu ekya Lebanon ku lubalama lw’ennyanja Meditereniyani olw’ebuvanjuba.\nNga ab’obuyinza bagatta wamu ebyabaddewo, laba bye tumanyi ne bye tutamanyi.\nKiki ekyavaako okubwatuka kuno?\nEkituufu ekyavuddeko tekinnategeerekeka, kyokka omuliro gwasaanyizzaawo sitoowa y’omwalo ku ssaawa nga 6 ez’ekiro. Waaliwo okubwatuka kubiri, okutono okwaddirirwa oluvannyuma lwa sikonda ntono okubwatuka okunene okwasaanyaawo ebitundu by’ekibuga.\nTags: akiraanimeapocalypsearabarabicbakugobakugoubeirutbeyrouthbnhaboku tewali muzira academiaboombyonna amaanyicalligraphycutedekudubaiebijuliziddwaegyptekibugaemiratesemmyufufairouzhabibiiraqizukujapanjordankacchankatsukikatsuki bakugoukonosubakuwaitlebanonmangameguminmhamidoriyamoroccomukama okubwatuka ettemunostalgiaobuvanjuba obw'omu makkatiokubwatukaokusesaolulimiomuliroomuvuleomuzikiomuziraomuzira wange academiaqatarretrosaudi arabiasyriatypographyuaevintage\nNext E puer Explosiounen hunn d’Stad Beirut getraff\nPrevious Beiruto mieste nugriaudėjo pora sprogimų


Bukedde Online - Katikkiro Mayiga awadde abazadde amagezi\nKatikkiro Mayiga awadde abazadde amagezi\nAbakyala baloopedde Nnabagereka empisa z'abasajja...\nMayiga ne Bp. Kakooza ku bikujjuko bya Namilyango College.\nKATIKKIRO Charles Peter Mayiga asabye abazadde okuteeka amaanyi mu kusomesa abaana baabwe mu masomero agalina omusingi omuggumivu. Yagambye nti okusomesa omwana ky’ekyobugagga ekisinga omuzadde ky’ayinza okuwa omwana.\n“Abazadde abamu essira baliteeka ku kuteekerateekera abaana mu kifo ky’okubateekateeka ekitali kituufu. Tuleme kubategekera byabugagga omuli okubagulira emmotoka, ettaka, okubakolera amakolero oba okubawa emigabo mu makolero.\nEbyo byonna temuli makulu okuleka okusomesa omwana mu ssomero eririna omusingi omunywevu era eggundiivu,” Katikkiro Mayiga bwe yagambye.\nYabadde ayogera eri abazadde, abayizi, abasomesa n’abaasomerako mu ssomero lya Namilyango College bwe lyabadde lijaguza emyaka 117 bukya litandikibwa abaminsani aba Mill Hill Fathers. Essomero lino lisangibwa mu ggombolola y’e Goma mu munisipaali y’e Mukono mu disitulikiti y’e Mukono.\nEbikujjuko byabaddewo ku Lwamukaaga. Katikkiro yakalaatidde abayizi n’agamba nti okuyita n’obubonero obwawaggulu oba okufuna diguli eyaawaggulu ku yunivasite si kye kitegeeza obuwanguzi mu nsi wabula ekyo guba musingi ku lugendo lw’obuwanguzi. “Okusomera mu ssomero nga Namilyango College mukisa, ate omukisa tegwogera, gwe olina okumanya nti wooli waliwo omukisa